[image: ]




 













	Eiropas Komisijas pret rasismu un neiecietību ziņojums par Latviju

	Sestais  uzraudzības cikls

	Pieņemts 2025. gada 18. martā
Publicēts [...]



 

SATURS


PRIEKŠVĀRDS	3
KOPSAVILKUMS	4
IEGŪTIE DATI UN REKOMENDĀCIJAS	6
EFEKTĪVA LĪDZTIESĪBA UN TIESĪBU PIEEJAMĪBA	6
LĪDZTIESĪBAS IESTĀDES	6
IEKĻAUJOŠA IZGLĪTĪBA	6
NELEGĀLIE MIGRANTI	8
LGBTI LĪDZTIESĪBA	9
NAIDA RUNA UN NAIDA MOTIVĒTA VARDARBĪBA	10
NAIDA RUNA	10
NAIDA MOTIVĒTA VARDARBĪBA	13
INTEGRĀCIJA UN IEKĻAUŠANA	15
MIGRANTI	15
ROMI	17
ETNISKIE KRIEVI	18
LATVIJAS KONTEKSTĀ SVARĪGAS TĒMAS	19
“NEPILSOŅI”	19
LATVIJĀ DZĪVOJOŠO KRIEVIJAS FEDERĀCIJAS PILSOŅU VALSTS VALODAS
PRASMJU PĀRBAUDE	19
RELIĢISKĀS ORGANIZĀCIJAS “JEHOVAS LIECINIEKI” SITUĀCIJA	20
STARPPOSMA REKOMENDĀCIJAS	22
REKOMENDĀCIJU UZSKAITĪJUMS	23
BIBLIOGRĀFISKAIS SARAKSTS	25









	
	
[bookmark: _bookmark0]PRIEKŠVĀRDS

Eiropas Komisija pret rasismu un neiecietību (ECRI), ko dibinājusi Eiropas Padome, ir neatkarīga cilvēktiesību uzraudzības iestāde, kas specializējusies cīņā ar rasismu, diskrimināciju ( pēc rases, etniskās/nacionālās piederības, ādas krāsas, pilsonības, reliģiskās pārliecības, valodas, seksuālās orientācijas un dzimumidentitātes), ksenofobiju, antisemītismu un ar neiecietību saistītos jautājumos. To veido neatkarīgi un objektīvi eksperti, kas iecelti, balstoties uz viņu morālo autoritāti un atzīto pieredzi ar rasismu, ksenofobiju, antisemītismu un neiecietību saistītu jautājumu risināšanā.
Viens no Komisijas darba programmas pīlāriem ir valstu uzraudzība, analizējot situāciju saistībā ar rasismu un neiecietību katrā Eiropas Padomes dalībvalstī un sniedzot ieteikumus un priekšlikumus apzināto problēmu risināšanai.
Komisija veic valstu uzraudzību visās dalībvalstīs vienādi. Darbu organizē piecu gadu ciklos. Pirmā cikla ziņojumus par valstīm pabeidza 1998. gada beigās, otrā posma ziņojumus – 2002. gada beigās, trešā posma ziņojumus – 2007. gada beigās, ceturtā posma ziņojumus – 2014. gada sākumā, bet piektā posma ziņojumus – 2019. gada beigās. Darbs pie sestā posma ziņojumiem sākās 2018. gada beigās.
Ziņojumu sagatavošanas darbu metode ietver dokumentu analīzi, vizīti attiecīgajā valstī un konfidenciālu dialogu ar valsts iestādēm.
Komisijas ziņojumi nav aptauju un uzklausītu liecību kopsavilkums. Tie satur situācijas analīzi, kas lielākoties balstās uz informāciju no ļoti dažādiem avotiem. Dokumentu izpēte balstās uz ievērojamu skaitu valsts un starptautiskā līmeņa rakstītu avotu.  Klātienes vizīte (in situ) dod iespēju tikties ar tieši iesaistītiem (gan valdības, gan nevalstisko) pārstāvjiem, lai iegūtu detalizētu informāciju. Konfidenciāls dialogs ar  valsts iestādēm ļauj tām sniegt komentārus par ziņojuma projektu ar mērķi novērst iespējamās ziņojumā pieļautās faktoloģiskās kļūdas, ja tās to uzskata par nepieciešamu. Dialoga noslēgumā valsts iestādes var prasīt sava viedokļa pievienošanu Komisijas ziņojuma pielikumā, ja  vēlas.
Sestā cikla ziņojumos ir uzsvērtas trīs tēmas, kas kopīgas visām dalībvalstīm: 1) efektīva līdztiesība un tiesību pieejamība, 2) naida runa un naida motivēta vardarbība, un 3) integrācija un iekļaušana, kā arī vairākas katras atsevišķas valsts kontekstā svarīgas tēmas.
Arī sestajā ciklā vairākas specifiskas rekomendācijas, kuras izvēlētas no visām ziņojumā sniegtajām rekomendācijām, jāīsteno prioritāri. Ne vēlāk kā divus gadus pēc šā ziņojuma publicēšanas Komisija veiks starpposma pārbaudi attiecībā uz šīm rekomendācijām.
Komisija uzņemas pilnu atbildību par izstrādāto ziņojumu. Ja vien nav norādīts citādi, tas atspoguļo situāciju līdz 2024. gada 20. novembrim, un jebkādas izmaiņas pēc šā datuma nav atspoguļotas ne Komisijas turpmākajā analīzē, ne secinājumos un priekšlikumos.

[bookmark: _bookmark1]KOPSAVILKUMS
Kopš Komisijas piektā ziņojuma par Latviju publicēšanas vairākās ziņojumā aplūkotajās jomās ir vērojams progress un labas prakses piemēri. 
Attiecībā uz iekļaujošu izglītību Komisija ar gandarījumu atzīmē, ka vairāk nekā 60 Latvijas skolās uzsākta profilakses programma vienaudžu pāridarījumu izplatības mazināšanai “KiVa”, kuras mērķis ir mazināt vienaudžu pāridarījumu skaitu un sekmēt drošu, cieņpilnu un atbalstošu skolas vidi visiem.
Kas attiecas uz LGBTI līdztiesību, 2023. gada novembrī tika pieņemts tiesiskais regulējums par civilajām partnerattiecībām, tostarp viendzimuma partnerattiecībām, kas stājās spēkā 2024. gada jūlijā.
Tāpat veikti pasākumi, lai uzlabotu policijas darba efektivitāti pēdējos gados notikušo naida noziegumu izmeklēšanas jomā. Naida noziegumu apkarošana arī ir viena no prioritātēm, kas izvirzīta Latvijas Iekšlietu nozares stratēģijā 2023.–2027. gadam un Valsts policijas darbības un attīstības stratēģijā 2023.–2027.gadam. Abu stratēģiju mērķis ir uzlabot Valsts policijas darbu naida noziegumu apzināšanā un izmeklēšanā, kā arī attiecīgo policijas darbinieku profesionālo apmācību nodrošināšanā.
2023. gadā Rīgā un Latvijas reģionos (t. i., Liepājā, Jelgavā, Daugavpilī un Valmierā) izveidoja tā dēvēto vienas pieturas jeb “One-Stop-Shop” nacionālo koordinējošo iestādi, lai nodrošinātu trešo valstu pilsoņiem un personām, kurām nepieciešama starptautiskā aizsardzība (bēgļiem, personām ar alternatīvo statusu un patvēruma meklētājiem), piekļuvi informācijai un integrācijas atbalstam. Turklāt tiešsaistes platformā “No Ukrainas uz Latviju” Ukrainas civiliedzīvotājiem, kuri Krievijas agresijas kara pret Ukrainu rezultātā nonākuši Latvijā, ir pieejama detalizēta informācija.
2023. gadā Kultūras ministrija izveidoja darba grupu, lai izstrādātu Plānu romu stratēģiskā ietvara pasākumu īstenošanai 2024.–2027. gadam.
Kas attiecas uz nepilsoņiem (t. i., bijušās Padomju Savienības pilsoņiem, kuri 1991. gada 1. jūlijā dzīvoja Latvijas teritorijā un kuriem pēc iestāžu rīcībā esošās informācijas nav citas valsts pilsonības), Pilsonības un migrācijas lietu pārvalde organizē “informācijas dienas”, kurās tā informē interesentus par Latvijas pilsonības iegūšanu naturalizācijas kārtībā un dod viņiem 

iespēju pārbaudīt savas latviešu valodas prasmes, tostarp pamatzināšanas Latvijas vēsturē un kultūrā, kārtojot bezmaksas izmēģinājuma pārbaudījumu.
Komisija atzinīgi novērtē šīs pozitīvās pārmaiņas Latvijā. Tomēr, neraugoties uz līdz šim panākto, atsevišķi jautājumi joprojām raisa bažas.
Valstī nav izveidota sistēma, kas ļautu apkopot datus par rasistiskiem un pret LGBTI kopienas pārstāvjiem vērstiem incidentiem skolās.
Komisija pauž bažas par to, ka nav izstrādāta konkrēta stratēģija vai rīcības plāns LGBTI līdztiesības jautājuma risināšanai. Tāpat nav izveidota darba grupa, lai veidotu dialogu starp attiecīgajiem valsts dienestiem un iestādēm, kas risina LGBTI līdztiesības jautājumu, un attiecīgajiem pilsoniskās sabiedrības pārstāvjiem, lai apspriestu viņiem būtiskus jautājumus.
Komisija ir saņēmusi informāciju par vairākiem naida runas un naida noziegumu gadījumiem, tostarp tiešsaistē, kas vērsti pret cilvēkiem viņu seksuālās orientācijas, dzimumidentitātes, nacionālās vai etniskās piederības, pilsonības, ādas krāsas un reliģiskās pārliecības dēļ. Komisijas ieskatā jāizveido struktūra, kas sadarbotos ar attiecīgajām iesaistītajām pusēm naida runas un naida noziegumu tendenču, tostarp dažādu naida izpausmju un iemeslu, uzraudzībā un analizēšanā gan tiešsaistē, gan bezsaistē atbilstoši spēkā esošajiem Eiropas cilvēktiesību un personas datu aizsardzības standartiem, līdz ar to ļaujot izstrādāt pierādījumos balstītu rīcībpolitiku cīņai pret naida runu un naida noziegumiem.
Kā norādīts Tiesībsarga 2022. gadā veiktajā pētījumā “Romu situācija Latvijā”, romu iekļaušanās izglītībā un nodarbinātībā joprojām ir viena no galvenajām problemātiskajām jomām. Turklāt Komisijas vizītes laikā tika noskaidrots, ka romu mediatoru un skolotāju palīgu skaits skolās joprojām ir nepietiekams.
Kopš brīža, kad Krievija uzsāka pilna mēroga agresijas karu pret Ukrainu, ir būtiski pieaudzis nepilsoņu naturalizācijas iesniegumu skaits, taču daudzi nav spējuši nokārtot latviešu valodas prasmju un vēstures zināšanu pārbaudījumus.
Ir radušās bažas par to Krievijas Federācijas pilsoņu situāciju, kuri nav atrisinājuši savu uzturēšanos Latvijā. Komisijas ieskatā šis process attiecīgajām personām ir sarežģīts un izaicinošs un kopumā var veicināt negatīvu sabiedrības attieksmi pret Latvijā dzīvojošajiem krievu tautības pārstāvjiem.

Šajā ziņojumā Komisija lūdz kompetentās iestādes veikt nepieciešamos pasākumus vairākās jomās un sniedz vairākas  rekomendācijas, tostarp turpmāk minētās.
Prioritāri  iestādēm  jāizveido  valsts līmeņa sistēma, lai sekmētu iekļaujošu izglītību un uzraudzītu rasisma un pret LGBTI kopienas pārstāvjiem vērstus incidentus skolās, tostarp veicot atbilstošu datu apkopošanu, balstoties uz Komisijas vispārējo rekomendāciju Nr. 10 par rasisma un rasu diskriminācijas apkarošanu skolas izglītībā
Attiecībā uz nelegālajiem migrantiem Latvijā iestādēm jānodrošina, lai sociālās un humānās palīdzības sniegšana šīm personām visās publisko un privāto pakalpojumu jomās neradītu krimināltiesiskas sekas. Šajā ziņā iestādēm jāņem vērā Komisijas vispārējā rekomendācija Nr. 16  par nelegālo migrantu aizsardzību pret diskrimināciju.
Pievēršoties LGBTI līdztiesībai, ir svarīgi, lai iestādes izveidotu pastāvīgu darba grupu LGBTI līdztiesības jautājumos, veidojot dialogu starp attiecīgo valsts dienestu un iestāžu pārstāvjiem un tām pilsoniskās sabiedrības pārstāvjiem , kas pārstāv vai atbalsta LGBTI kopienas, kā arī atbilstoši attiecīgās darba grupas sniegtajiem priekšlikumiem izstrādātu un pieņemtu detalizētu stratēģiju un/vai rīcības plānu LGBTI līdztiesības jautājuma risināšanai, paredzot atbilstošu budžetu stratēģijas/rīcības plāna īstenošanai.

Prioritāri iestādēm  jāizveido starpinstitucionāla darba grupa, kuras uzdevums būtu uzraudzīt naida runas un naida noziegumu gadījumus, īpašu uzmanību pievēršot rasistiskām un pret LGBTI vērstām naida runas un naida noziegumu izpausmēm. Šīs grupas sastāvā jābūt attiecīgo iestāžu, pilsoniskās sabiedrības organizāciju un Tiesībsarga pārstāvjiem, ievērojot iestādes neatkarību.*
Attiecībā uz romu iekļaušanu, iestādēm rūpīgi jāuzrauga un regulāri jāizvērtē Plāna romu stratēģiskā ietvara pasākumu īstenošanai 2024.–2027. gadam īstenošana, sadarbojoties ar vietējām iestādēm, Tiesībsargu, romu kopienas pārstāvjiem un attiecīgajām pilsoniskās sabiedrības organizācijām, kā arī nepieciešamības gadījumā jāpārskata jebkuri projekta parametri un mērķi, lai sasniegtu paredzēto rezultātu, jo īpaši izglītības, nodarbinātības, mājokļu un veselības aprūpes jomā.
Pievēršoties Latvijā dzīvojošiem Krievijas Federācijas pilsoņiem, iestādēm jānodrošina, lai uzturēšanās atļaujas nokārtošanai nepieciešamie valsts valodas prasmju pārbaudījumi tiktu organizēti, ņemot vērā attiecīgo personu individuālos apstākļus, sniedzot viņiem nepieciešamo atbalstu, atturoties no negatīvas attieksmes veicināšanas pret Latvijā dzīvojošajiem etniskajiem krieviem, kā arī sekmējot integrāciju un iekļaušanos.

















· [bookmark: _bookmark2]Ne vēlāk kā divus gadus pēc šā ziņojuma publicēšanas ECRI veiks starpposma pārbaudi attiecībā uz šajā punktā sniegtajām rekomendācijām.

[bookmark: _bookmark3]IEGŪTIE DATI UN REKOMENDĀCIJAS

I. [bookmark: _bookmark4]EFEKTĪVA LĪDZTIESĪBA UN TIESĪBU PIEEJAMĪBA
A. [bookmark: _bookmark5]Līdztiesības iestādes[footnoteRef:1] [1:  2018. gada 27. februārī publicētajā Vispārēji politiskajā rekomendācijā (VPR) Nr. 2 par līdztiesības iestādēm rasisma un neiecietības apkarošanai valsts līmenī (pārskatītā versija) termins “nacionālās specializētās iestādes” aizvietots ar “līdztiesības iestādes”.] 

1. Latvijas Republikas Tiesībsargs rīkojas kā līdztiesības iestāde rasisma un neiecietības apkarošanai valsts līmenī.[footnoteRef:2] Tiesībsarga birojs ir institucionāli un funkcionāli neatkarīga valsts iestāde, kas nodrošina iestādes darbību Tiesībsarga likumā un citos normatīvajos aktos noteiktās kompetences ietvaros.[footnoteRef:3] [2:  Tai ir arī Tiesībsarga specifiskās pilnvaras, un tā darbojas kā nacionālā iestāde cilvēktiesību jautājumos (NICTJ) un nacionālais preventīvais mehānisms (NPM) saskaņā ar Konvencijas pret spīdzināšanu un citiem nežēlīgas, necilvēcīgas vai pazemojošas izturēšanās vai sodīšanas veidiem Fakultatīvo protokolu, kā arī citstarp ir atbildīga par trauksmes cēlēju aizsardzību: Latvijas Republikas Tiesībsarga birojs – Equinet (equineteurope.org).]  [3:  Vairāk informācijas, tostarp norādi uz Tiesībsarga likumu, skatīt tīmekļa vietnē: https://www.tiesibsargs.lv/en/about-us/.] 

2. Komisija atzīmē, ka saskaņā ar tai sniegto informāciju 2024. gada vizītes ietvaros Latvijā Tiesībsarga biroja funkciju nodrošināšanai piešķirtais finansējums ir palielinājies no 1,9 miljoniem EUR 2022. gadā līdz 2,6 miljoniem EUR 2023. gadā un 3,2 miljoniem EUR 2024. gadā. Turklāt kopš 2024. gada janvāra Tiesībsarga birojā darbojas atsevišķa Diskriminācijas novēršanas nodaļa (kuru veido četri darbinieki). Saskaņā ar Finanšu ministrijas datiem Diskriminācijas novēršanas nodaļai 2024. gadam konkrēti piešķirti 330 803 EUR, savukārt plānotais budžets 2025. un 2026. gadam ir 326 335 EUR gadā.[footnoteRef:4] [4:  05. Tiesībsarga birojs / 2024.gads | Finanšu ministrija (fm.gov.lv).] 

3. Saskaņā ar likumu Tiesībsarga birojs publicē gada ziņojumus. Kā norādīts 2023. gada ziņojumā,[footnoteRef:5] Tiesībsarga birojs saņēma 58 sūdzības par diskrimināciju vai līdztiesības principa pārkāpumiem (kas veido 2,88% no visām saņemtajām sūdzībām). Tomēr 2024. gada vizītes laikā Latvijā Komisijas delegācija uzzināja, ka šīs sūdzības lielākoties bija saistītas ar diskrimināciju tādu iemeslu dēļ, kas neietilpst Komisijas darbības jomā, un ar nožēlu atzina, ka Tiesībsarga birojs nespēja sniegt konkrētus datus. Komisija cer, ka jaunizveidotā Diskriminācijas novēršanas nodaļa palīdzēs Tiesībsarga birojam kā līdztiesības iestādei pilnveidot savas spējas, lai apkopotu un analizētu konkrētus datus par dažādām ar diskrimināciju saistītām sūdzībām, tos publicētu gada ziņojumos vai kā citādi, kā arī veiktu pētījumus par rasu diskrimināciju un citiem diskriminācijas veidiem valstī.[footnoteRef:6] Nepieciešamības gadījumā Tiesībsarga birojs var saņemt atbalstu, vēršoties  Eiropas Padomē. [5:  Pieejams latviešu valodā: https://www.tiesibsargs.lv/wp-content/uploads/2024/03/2023.-gada-zinojums.pdf, kā arī angļu valodā: ombudsman_2023_annual_report.pdf (tiesibsargs.lv).]  [6:  Šajā ziņā atsaucoties uz Komisijas VPR Nr. 2 Paskaidrojuma raksta 112. punktu. Šajā saistībā skatīt arī 16. pantu (Datu vākšana un piekļuve līdztiesības datiem) un 17. pantu (Ziņojumi un stratēģiskā plānošana) Padomes Direktīvā (ES) 2024/1499 (2024. gada 7. maijs) par līdztiesības iestāžu standartiem attiecībā uz vienlīdzīgu attieksmi pret personām neatkarīgi no viņu rases vai etniskās piederības, vienlīdzīgu attieksmi nodarbinātības un profesijas jautājumos pret personām neatkarīgi no viņu reliģijas vai pārliecības, invaliditātes, vecuma vai seksuālās orientācijas, vienlīdzīgu attieksmi pret vīriešiem un sievietēm sociālā nodrošinājuma jautājumos un attiecībā uz piekļuvi precēm un pakalpojumiem un preču piegādi un pakalpojumu sniegšanu, un ar ko groza Direktīvas 2000/43/EK un 2004/113/EK.] 

B. [bookmark: _bookmark6]Iekļaujoša izglītība
4. Šajā ziņojuma daļā aplūkota politika, kas vērsta uz atstumtības un marginalizācijas apkarošanu, sekmējot iekļaujošu izglītību un veidojot sabiedrību ar cieņpilnu attieksmi un iecietību pret daudzveidību (Komisijas vispārējā rekomendācija Nr. 10 par rasisma un rasu diskriminācijas apkarošanu skolas izglītībā II un III sadaļā). Konkrēti pasākumi saistībā ar minoritāšu grupām piederīgo bērnu izglītību ir aplūkoti šā ziņojuma III sadaļā.

5. 2018. gadā starpdisciplināri dažādos mācību priekšmetos un izglītības līmeņos tika ieviests kompetencēs balstīts mācību saturs, kurā iekļautas cilvēktiesību tēmas, jo īpaši līdztiesības jautājumi un cieņa pret daudzveidību.[footnoteRef:7] Šajā saistībā Komisijas delegācija 2024. gada vizītes laikā Latvijā noskaidroja, ka skolotājiem ik pēc trim gadiem jāpiedalās apmācībās, kuru apjoms ir vismaz 36 stundas.[footnoteRef:8] Tomēr nebija ieviests uzraudzības mehānisms, kas ļautu novērtēt, vai un cik lielā mērā cilvēktiesību jautājumi, tostarp Komisijas kompetencē esošas tēmas, faktiski veido daļu no skolotāju apmācībām un cilvēktiesību izglītības skolās. Komisija aicina iestādes nodrošināt, ka cilvēktiesību jautājumiem tiek veltīts pietiekami daudz laika gan skolotāju sākotnējā pedagoģiskajā izglītībā un tālākizglītībā, gan skolu izglītībā. [7:  Vairāk informācijas skatīt šeit: Noteikumi par valsts pamatizglītības standartu un pamatizglītības programmu paraugiem. Stundu skaits mācību priekšmetā trīs gados (11. pielikums): https://likumi.lv/ta/id/303768-noteikumi-par-valsts- pamatizglitibas-standartu-un-pamatizglitibas-programmu-paraugiem; Noteikumi par valsts vispārējās vidējās izglītības standartu un vispārējās vidējās izglītības programmu paraugiem. Stundu skaits mācību priekšmetā trīs gados (11. pielikums): https://likumi.lv/ta/id/309597-noteikumi-par-valsts-visparejas-videjas-izglitibas-standartu-un-visparejas-videjas-izglitibas-programmu-paraugiem; Noteikumi par valsts pirmsskolas izglītības vadlīnijām un pirmsskolas izglītības programmu paraugiem: https://likumi.lv/ta/id/303371-noteikumi-par-valsts-pirmsskolas-izglitibas-vadlinijam-un-pirmsskolas-izglitibas-programmu-paraugiem.]  [8:  Education and Training Monitor 2023 (europa.eu).] 

6. Komisija atzīmē, ka Izglītojamo audzināšanas vadlīnijas un informācijas, mācību līdzekļu, materiālu un mācību un audzināšanas metožu izvērtēšanas kārtība[footnoteRef:9] nosaka mērķus un standartus attiecībā uz pilsonisko audzināšanu un cilvēktiesību ievērošanu. Tomēr tā pauž bažas par šajās vadlīnijās ietvertajiem “morālās” audzināšanas elementiem, kas var būt par pamatu diskriminējoša satura ieviešanai mācībās un vecumam atbilstošas izglītības ierobežošanai saistībā ar LGBTI līdztiesību skolās.[footnoteRef:10]  [9:  Ministru kabineta 2016. gada 15. jūlija noteikumi Nr. 480. Skatīt: Izglītojamo audzināšanas vadlīnijas un informācijas, mācību līdzekļu, materiālu un mācību un audzināšanas metožu izvērtēšanas kārtība (likumi.lv)]  [10:  Piemēram, saskaņā ar šo vadlīniju 10.4. apakšpunktu izglītības iestāde veicina izglītojamā izpratni par ģimeni un laulību kā “īpaši aizsargājamām vērtībām, ģimenes veidošanu, vecāku lomu un savstarpējām attiecībām ģimenē un organizē pasākumus, kas sekmē šo vērtību nostiprināšanu (piemēram, Ģimenes dienas, Mātes dienas, Tēva dienas svinēšana)”.] 

7. Komisija iesaka iestādēm pārskatīt skolotājiem sniegtās vadlīnijas un citus attiecīgos ētikas un pilsoniskās audzināšanas mācību materiālus un dzēst jebkuras norādes, kas varētu sekmēt aizspriedumus, stereotipus vai diskrimināciju, ņemot vērā Vispārējo rekomendāciju Nr. 10 par rasisma un rasu diskriminācijas apkarošanu skolas izglītībā un Vispārējo rekomendāciju Nr. 17 par nacionālo likumdošanu pret LGBTI personām vērstā rasisma un diskriminācijas apkarošanai.
8. Tomēr valsts vizītes laikā Komisijas delegāciju informēja par to, ka Izglītības un zinātnes ministrija un Latvijas Universitāte izstrādā skolotājiem obligātu kursu, kas saistīts ar dzimumidentitātes jautājumiem.
9. 2023. gada oktobrī Rīgas Stradiņa universitāte publicēja pētījumu, saskaņā ar kuru vairāk nekā 40 % skolēnu Latvijas skolās regulāri saskaras ar vienaudžu pāridarījumiem (vismaz reizi divos mēnešos).[footnoteRef:11] Profilakses programma vienaudžu pāridarījumu izplatības mazināšanai “KiVa” tika uzsākta vairāk nekā 60 Latvijas skolās, lai mazinātu vienaudžu pāridarījumu skaitu un sekmētu drošu, cieņpilnu un atbalstošu skolas vidi.[footnoteRef:12] Komisija šo programmu atzīst par labas prakses piemēru. [11:  https://www.mk.gov.lv/lv/jaunums/petijums-vairak-neka-40-skolenu-saskaras-ar-sistematisku-vardarbibu-latvijas-skolas]  [12:  Large proportion of Latvian school pupils regularly experience bullying / Raksts (lsm.lv).] 

10. [bookmark: _bookmark13][bookmark: _bookmark14][bookmark: _bookmark15]Komisija atzinīgi vērtē to, ka iestādes ir uzsākušas jauna protokola izstrādi, lai risinātu vienaudžu pāridarījumu jautājumu skolās. Šo iniciatīvu koordinē Izglītības un zinātnes ministrija, konsultējoties ar Bērnu aizsardzības centru. Tomēr ECRI ar nožēlu atzīst, ka valstī vēl nav izveidota sistēma, kas ļautu apkopot datus par rasistiskiem un pret LGBTI vērstiem incidentiem skolās.
11. [bookmark: _bookmark19]Komisija iesaka iestādēm par prioritāti izvirzīt valsts līmeņa sistēmas izveidi, lai uzraudzītu rasisma un pret LGBTI vērstus incidentus skolās, tostarp veicot atbilstošu datu apkopošanu, balstoties uz  Komisijas Vispārējo rekomendāciju Nr. 10 par rasisma un rasu diskriminācijas apkarošanu skolas izglītībā.
C. Nelegālie migranti
12. Iestādes nevarēja sniegt Komisijai informāciju par nelegālo migrantu skaitu un situāciju valstī (ar nelegāliem migrantiem saprotot Latvijā dzīvojošus ārvalstu pilsoņus, kuri neatbilst (vai vairāk neatbilst) valsts tiesību aktos noteiktajiem nosacījumiem, lai ieceļotu vai uzturētos valstī).
13. Iestādes apstiprināja, ka nelegālie migranti jebkurā gadījumā var saņemt neatliekamo medicīnisko palīdzību. Tomēr nav skaidrs, ko šāda veida veselības aprūpe ietver, un tā katrā atsevišķā gadījumā atšķiras. Turklāt iestādes nevarēja sniegt Komisijai informāciju par ieviestajiem “drošības mehānismiem”, lai nošķirtu uzturēšanās statusa (vai tā neesamības) pārbaudi no būtisku pakalpojumu sniegšanas, tostarp piekļuvi izglītībai, mājoklim, nodarbinātībai vai tiesiskajai aizsardzībai. Vizītes laikā un tikšanās reizēs ar valsts amatpersonām un pilsoniskās sabiedrības pārstāvjiem Komisijas delegācijai radās iespaids, ka gadījumos,  kad nelegālajiem migrantiem sniedz šādus pakalpojumus, pastāv risks, ka par viņiem ziņo policijai. Komisija aicina iestādes pārskatīt pašreizējo tiesisko regulējumu un praksi, lai novērstu netaisnīgu atšķirīgu attieksmi pret nelegālajiem migrantiem saistībā ar pamatpakalpojumu pieejamību un lai šie “drošības mehānismi” skaidri un formāli aizliegtu attiecīgajiem dienestiem, jo īpaši izglītības, mājokļa, nodarbinātības, veselības aprūpes, sociālās palīdzības un tiesiskās aizsardzības jomā, izpaust migrantu juridiskā statusa datus imigrācijas iestādēm imigrācijas kontroles un īstenošanas nolūkos.
14. Komisija pauž bažas par saņemto informāciju, ka humānās vai juridiskās palīdzības sniegšanu nelegāliem migrantiem dažkārt traktē kā noziedzīgu nodarījumu. Piemēram, Komisijas rīcībā nonāca informācija, ka pret kādu cilvēktiesību organizācijas “Gribu palīdzēt bēgļiem” dalībnieci ierosināja lietu par to, ka viņa palīdzēja migrantu grupai nelegāli šķērsot Latvijas robežu ar Baltkrieviju.[footnoteRef:13] [13:  «Gribu palīdzēt bēgļiem» darbinieces Raubiško lietā atsāk tiesas izmeklēšanu / Raksts.] 

15. Komisija iesaka iestādēm nodrošināt, lai sociālās un humānās palīdzības sniegšana nelegālajiem migrantiem visās publisko un privāto pakalpojumu jomās neradītu krimināltiesiskas sekas. Šajā ziņā iestādēm jāņem vērā Komisijas Vispārējiā rekomendācija Nr. 16 par nelegālo migrantu aizsardzību pret diskrimināciju.
16. [bookmark: _bookmark20][bookmark: _bookmark21]Tajā pašā laikā Komisijas rīcībā nonāca informācija, ka robežsargi mudinājuši Latvijas un Baltkrievijas pierobežas joslas vietējos iedzīvotājus ziņot, ja apkaimē pamanītas “svešas, nepazīstamas un aizdomīgas” personas vai šādu personu grupas.[footnoteRef:14] Komisija uzsver, ka robežkontroles funkcijas jāpilda kvalificētam un atbilstoši apmācītam personālam, un aicina iestādes atturēties no vietējo iedzīvotāju iesaistīšanas robežu un imigrācijas kontrolē un ksenofobiskas attieksmes veicināšanas. [14:  Piemēram, 2024. gada martā Alūksnes pašvaldība savā mājaslapā publicēja šādu paziņojumu: “Sakarā ar siltāka laika iestāšanos paaugstinās nelegālās migrācijas riski, tādēļ Valsts robežsardze aicina iedzīvotājus, pamanot svešas, nepazīstamas un aizdomīgas personas un transportlīdzekļus pierobežas joslā, informēt robežsardzes Viļakas pārvaldi, zvanot pa tālruni +371 64501927.” (Avots: https://aluksne.lv/index.php/2024/03/25/valsts-robezsardze-aicina-informet-par-nepazistamam-personam/). Pilsoniskās sabiedrības aktīvisti pierobežas joslā arī pamanīja plakātus ar līdzīgu informāciju, un attiecīgā Valsts robežsardzes pārvaldes kontaktpersona un vietējie iedzīvotāji viņiem apstiprināja, ka viņi šos norādījumus ievēro.] 

17. Pievēršoties cilvēktiesību pārkāpumiem uz Eiropas valstu robežām, tostarp migrantu nāves gadījumiem pie robežas ar Baltkrieviju,[footnoteRef:15] Komisija aicina šo jautājumu izskatīt un tajā izteikties Eiropas Padomes iestādēm un struktūrām, tostarp Eiropas Cilvēktiesību tiesai, Eiropas Padomes Cilvēktiesību komisāram un Eiropas Komitejai spīdzināšanas un necilvēcīgas vai pazemojošas rīcības vai soda novēršanai (CPT), kas par to var spriest labāk, balstoties uz savām pilnvarām. [15:  ENG_No-Safe-Passage.-Migrants-deaths-at-the-European-Union-Belarusian-border-2.pdf (gribupalidzetbegliem.lv).] 

D. [bookmark: _bookmark22]LGBTI līdztiesība[footnoteRef:16] [16:  Skatīt termina definīciju publikācijā: Eiropas Padome, Cilvēktiesību komisārs, 2011. gads.] 

18. Balstoties uz 2024. gada Eiropas Varavīksnes kartes un indeksa (Rainbow Europe Map and Index) datiem, Latvija 49 valstu starpā ierindojas 37. vietā ar indeksu 23,97 %.[footnoteRef:17] 2023. gada martā Tirgus un sabiedriskās domas pētījumu centrs (SKDS), sabiedriskās domas izpētes aģentūra un NVO “Mozaīka” veica pētījumu, kas liecina, ka pusei Latvijas iedzīvotāju ir neitrāla attieksme pret “homoseksuālām” personām, savukārt 26 % šīs personas “akceptē”.[footnoteRef:18]  [17:  Latvija – Varavīksnes karte (Rainbow Map) (ilga-europe.org).]  [18:  ILGA 2024. gada pārskats, 96. lpp. Skatīt: https://www.ilga-europe.org/report/annual-review-2024/] 

19. 2023. gada novembrī tika pieņemts tiesiskais regulējums par civilajām partnerattiecībām, tostarp viendzimuma partnerattiecībām, kas stājās spēkā 2024. gada jūlijā.[footnoteRef:19] Lai gan vairāki viendzimuma pāru attiecību jautājumi vēl nav līdz galam atrisināti,[footnoteRef:20] Komisija tomēr atzinīgi vērtē šīs pozitīvās pārmaiņas, kas daļēji panāktas, īstenojot tās iepriekšējā ziņojumā sniegtās rekomendācijas.[footnoteRef:21] Tā aicina iestādes pārskatīt jauno tiesisko regulējumu par viendzimuma partnerattiecībām, ņemot vērā Vispārējo rekomendāciju Nr. 17 par nacionālo likumdošanu pret LGBTI personām vērstā rasisma un diskriminācijas apkarošanai, jo īpaši saistībā ar mantojuma tiesībām, vecāku un bērnu savstarpējo tiesisko attiecību nodibināšanu, viendzimuma partnerattiecību un citu ģimenes saišu atzīšanu pārrobežu situācijās. [19:  Latvian parliament legalises same-sex partnerships) | Reuters; Latvia’s parliament votes to allow same-sex civil unions) – POLITICO; https://eng.lsm.lv/article/politics/saeima/09.11.2023-latvian-saeima-adopts-partnership-law.a531042/; Izmantojot jauno likuma regulējumu, četros mēnešos nodibinātas 277 partnerattiecības.]  [20:  Partnership law will not solve major issues, says LGBT+ community / Raksts (lsm.lv).]  [21:  ECRI (2019), Piektais ziņojums par Latviju, 95. punkts.] 

20. Kopumā Komisiju satrauc tas, ka nav izstrādāta atbilstoša stratēģija vai rīcības plāns LGBTI līdztiesības jautājuma risināšanai. Tā arī norāda, ka nav izveidota darba grupa, lai veidotu dialogu starp attiecīgajiem valsts dienestiem un iestādēm, kas risina LGBTI līdztiesības jautājumu, un attiecīgajiem pilsoniskās sabiedrības pārstāvjiem, lai apspriestu viņiem būtiskus jautājumus.
21. Komisija iesaka iestādēm i) izveidot pastāvīgu darba grupu LGBTI līdztiesības jautājumos, veidojot dialogu starp attiecīgo valsts dienestu un iestāžu pārstāvjiem un tām pilsoniskās sabiedrības pārstāvjiem, kas pārstāv vai atbalsta LGBTI kopienas, un ii) atbilstoši attiecīgās darba grupas sniegtajiem priekšlikumiem, izstrādāt un pieņemt detalizētu stratēģiju un/vai rīcības plānu LGBTI līdztiesības jautājumu risināšanai, paredzot atbilstošu budžetu stratēģijas/rīcības plāna īstenošanai.
22. Latvijas tiesību akti paredz dzimuma maiņas juridisku atzīšanu, un veselības aizsardzības iestādes informēja Komisiju par to, ka pēdējo 25 gadu laikā dzimuma maiņu veikušas 106 personas. Tomēr saskaņā ar informāciju, kas Komisijai tika sniegta 2024. gada vizītes laikā, transseksuālām personām jāiesniedz medicīnisks ārstu komisijas atzinums, kas apliecina viņu norādīto dzimumu, lai iestādes veiktu dzimuma atzīmju maiņu. Tajā pašā laikā Komisijas rīcībā nonāca informācija, ka ārsti šādu slēdzienu nebija personai izsnieguši, pirms attiecīgajai personai nebija veikta sterilizācija.
23. [bookmark: _bookmark23][bookmark: _bookmark27][bookmark: _bookmark28][bookmark: _bookmark29]Komisija aicina iestādes izstrādāt skaidrus tiesību aktu priekšlikumus, lai nodrošinātu ātru, pārredzamu un pieejamu dzimuma maiņas procesu, ņemot vērā tās Vispārējo rekomendāciju Nr. 17 par nacionālo likumdošanu pret LGBTI personām vērstā rasisma un diskriminācijas apkarošanu. Nepieciešamības gadījumā  vēršoties Eiropas Padomē pēc atbalsta.
24. Nav pieejama informācija par interseksuālu personu situāciju Latvijā, un iestādes Komisijai nenorādīja, ka tās plāno šādu informāciju apkopot. Tajā pašā laikā Komisija pozitīvi vērtē to, ka 2024. gada festivāla Baltic Pride[footnoteRef:22] ietvaros pirmo reizi apsprieda interseksuālas personas. Tomēr pilsoniskās sabiedrības pārstāvji, kuri 2024. gada vizītes laikā Latvijā tikās ar Komisiju, uzsvēra, ka Latvijas sabiedrībai kopumā joprojām trūkst izpratnes par interseksuālām personām. [22:  Baltic Pride.] 

25. Komisija iesaka iestādēm veikt neatkarīgu valsts līmeņa pētījumu par interseksuālām personām, lai noskaidrotu viņu situāciju valstī un nodrošinātu viņu vajadzības.
26. Vīzītes laikā Komisija arī radās iespaids, ka valstī nav noteikts formāls aizliegums veikt medicīniski nevajadzīgas dzimuma “normalizēšanas” operācijas un citas procedūras. Komisija aicina iestādes nodrošināt, ka tiesību akti paredz skaidru aizliegumu veikt medicīniski nevajadzīgas dzimuma “normalizēšanas” operācijas un citas procedūras, līdz bērns spēj piedalīties lēmuma pieņemšanā, pamatojoties uz pašnoteikšanās tiesībām un brīvas un apzinātas piekrišanas principu.
II. [bookmark: _bookmark30]NAIDA RUNA UN NAIDA MOTIVĒTA VARDARBĪBA
A. [bookmark: _bookmark31]Naida runa[footnoteRef:23] [23:  Skatīt jēdzienu “naida runa” un “naida noziegums” definīcijas ECRI glosārijā.] 

27. Krimināllikuma 78. pants paredz sankcijas par nacionālā, etniskā un rasu naida izraisīšanu, bet 150. pants – sankcijas par sociālā naida un nesaticības izraisīšanu. Atbildību par naida noziegumiem paredz Krimināllikuma 48. pants, saskaņā ar kuru par atbildību pastiprinošiem apstākļiem atzīst gadījumu, kad “noziedzīgs nodarījums izdarīts rasistisku, nacionālu, etnisku vai reliģisku motīvu vai sociālā naida dēļ”. Iestādes informēja Komisiju par to, ka ar 2021. gada grozījumiem Krimināllikumā 48. pantu papildināja ar norādi uz “sociālo naidu” un ka “sociālā naida” jēdziens citstarp ietver darbības, kas pret personu vērstas tās seksuālās orientācijas dēļ. Tomēr ECRI uzskata, ka ir svarīgi skaidri iekļaut tiesību aktos visus attiecīgos diskriminācijas pamatus, tostarp seksuālo orientāciju, dzimumidentitāti un dzimuma pazīmes.
28. Komisija iesaka iestādēm veikt nepieciešamos pasākumus, lai skaidri ietvertu diskriminācijas pamatus seksuālās orientācijas, dzimumidentitātes un dzimuma pazīmju dēļ tajās krimināltiesību normās, kas attiecas uz naida runu un naida noziegumiem, ņemot vērā Komisijas Vispārējo rekomendāciju Nr. 17 par nacionālo likumdošanu pret LGBTI personām vērstā rasisma un diskriminācijas apkarošanai, Eiropas Padomes Ministru komitejas Ieteikumu CM/Rec(2022)16 par naida runas apkarošanu un Ieteikumu CM/Rec(2024)4 par naida noziegumu apkarošanu.
29. Šajā saistībā Komisija ņēmusi vērā, ka ir apspriesta Krimināllikuma 78. un 150. panta pārskatīšana vai apvienošana, lai racionalizētu kriminālprocesu un nodrošinātu tā atbilstošāku īstenošanu.[footnoteRef:24] Vienlaikus Komisija aicina iestādes izvērtēt katru šādu iespēju likumdošanas, politiskajā vai darbības līmenī, lai nodrošinātu efektīvāku kriminālprocesu, un ņemt vērā, ka naida izpausmes var būt attiecinātas uz vairākām savstarpēji saistītām personiskām īpašībām vai statusiem. [24:  Šajā saistībā skatīt “Naida noziegumi un naida runa. Starptautiskie standarti un Latvijas tiesiskais regulējums un prakse”, pētījums ES CALDER projekta ietvaros (2023. gads), 107.–118. lpp. Skatīt: Neiecietības novēršanai un apkarošanai Latvijā (CALDER) | Sabiedrības integrācijas fonds (sif.gov.lv).] 


30. [bookmark: _bookmark32][bookmark: _bookmark33][bookmark: _bookmark34]Saskaņā ar iestāžu sniegto informāciju kriminālprocesi, ko tiesībsargājošās iestādes bija ierosinājušas laikā no 2019. līdz 2023. gadam saskaņā ar Krimināllikuma 78. un 150. pantu, bija lielākoties saistīti ar Krievijas Federācijas agresijas karu pret Ukrainu kopš 2022. gada februāra. 2024. gada vīzītes laikā Latvijā Komisijas rīcībā nonāca informācija, ka tiesībsargājošās iestādes saskaņā ar Krimināllikuma 150. pantu bija ierosinājušas vairākus kriminālprocesus saistībā ar tiešsaistē publicētiem naidīgiem komentāriem un video materiāliem, kas vērsti pret bēgļiem un seksuālo minoritāšu pārstāvjiem.
31. Piemēram, pamatojoties uz Krimināllikuma 78. pantu, tiesībsargājošās iestādes bija ierosinājušas kopumā sešus kriminālprocesus 2019. gadā, četrus 2020. gadā, piecus 2021. gadā, trīsdesmit septiņus 2022. gadā un trīspadsmit 2023. gadā, no kuriem sešpadsmit kriminālprocesos personām tika izvirzītas kriminālapsūdzības.
32. Pamatojoties uz Krimināllikuma 150. pantu, tiesībsargājošās iestādes bija ierosinājušas trīs kriminālprocesus 2019. gadā, astoņus 2020. gadā, četrus 2021. gadā, septiņus 2022. gadā un divus 2023. gadā.
33. Laikā no 2019. līdz 2023. gadam deviņas personas tika notiesātas par nodarījumiem kas paredzēti Krimināllikuma 78. pantā, bet trīs personas – par nodarījumiem, kas paredzēti Krimināllikuma 150. pantā, piespriežot tām vai nu brīvības atņemšanu, vai arī sabiedrisko darbu.
34. 2024. gada vizītes laikā Latvijā Komisijas radās iespaids, ka Krievijas uzsāktais agresijas karš pret Ukrainu ir polarizējis Latvijas sabiedrību. Kā liecina 2022. gada pētījuma dati, 60 % visu Latvijas iedzīvotāju bija vienisprātis, ka Krievijas agresija pret Ukrainu ir pastiprinājusi spriedzi sabiedrībā (neatkarīgi no iedzīvotāju etniskās piederības),[footnoteRef:25] kā rezultātā tiešsaistē saasinājās pret etniskajiem latviešiem, krieviem un ukraiņiem vērsti naidīgi izteikumi ar naidīgu saturu gan no Latvijas, gan no ārvalstīm. [25:  Kvantitatīva Latvijas iedzīvotāju aptauja par iedzīvotāju drošības sajūtu, cenu pieaugumu, Krievijas karu Ukrainā, 2022. gada decembris: http://petijumi.mk.gov.lv/node/4084.] 

35. Tiešsaistē paustās naida runas uzraudzību galvenokārt veic divas pilsoniskās sabiedrības organizācijas, proti, Latvijas Cilvēktiesību Centrs (LCC) un LGBT apvienība “Mozaīka”, vai nu savas iniciatīvas vadīti, vai arī Eiropas Padomes Komisijas atbalstīto uzraudzības pasākumu ietvaros.
36. No 2021. gada janvāra līdz 2023. gada novembrim LCC Latvijas tīmekļa vietnēs konstatēja 2414 tiešsaistes naida runas gadījumus lietotāju veidotā saturā (vai saistībā ar Latvijas interneta lietotāju veidotu saturu). Vairumu naida runas gadījumu tas konstatēja globālajos sociālajos tīklos, t. i., 1607 incidentus (savukārt 807 gadījumus konstatēja Latvijas interneta ziņu portālos). 50 % gadījumu naida runa bija vērsta pret LGBT kopienas pārstāvjiem (precīzāk, 45 % pret LGB personām, bet 5 % – pret transseksuālām personām), 20 % gadījumu naida runa pret personu bija vērsta tās etniskās vai nacionālās piederības dēļ, 18 % gadījumu bija saistīti ar ksenofobisku naida runu, 6 % gadījumu naida runa pret personu bija vērsta tās ādas krāsas dēļ, savukārt 2 % – personas reliģiskās pārliecības dēļ. Konkrēti pievēršoties naida runai personas etniskās vai nacionālās piederības dēļ, jānorāda, ka 44,9 % gadījumu pret personām bija vērsta antisemītiska naida runa, savukārt 30,7 % gadījumu naida runa bija vērsta pret krieviem. Līdz ar Krievijas plaša mēroga  militāro iebrukumu Ukrainā 2022. gada februārī būtiski saasinājās arī naida runa pret ukraiņiem, veidojot 13,4 % no visiem konstatētajiem naida runas gadījumiem. 6,2 % gadījumu naida runa bija vērsta pret etniskajiem latviešiem, bet 3 % – pret romiem.[footnoteRef:26]   [26:  Latvijas Cilvēktiesību centrs (2024), Naida runa Latvijā – tendences un izaicinājumi, 2023. gads, publikācija pieejama latviešu valodā šeit.] 

37. Komisijas ieskatā iestādēm jāizveido struktūra, kas sadarbotos ar attiecīgajām iesaistītajām pusēm naida runas un naida noziegumu tendenču, tostarp dažādu naida izpausmju un iemeslu, uzraudzībā un analizēšanā gan tiešsaistē, gan bezsaistē atbilstoši spēkā esošajiem Eiropas cilvēktiesību un personas datu aizsardzības standartiem. Komisija uzskata, ka tas arī ļautu iestādēm izstrādāt pierādījumos balstītu rīcībpolitiku cīņai pret naida runu un naida noziegumiem.
38. Komisija iesaka iestādēm prioritārā kārtā izveidot starpinstitucionālu darba grupu, kuras uzdevums būtu uzraudzīt naida runas un naida noziegumu gadījumus, īpašu uzmanību pievēršot rasistiskām un pret LGBTI vērstām naida runas un naida noziegumu izpausmēm. Šīs grupas sastāvā jābūt attiecīgo iestāžu, pilsoniskās sabiedrības organizāciju un Tiesībsarga pārstāvjiem, ievērojot iestādes neatkarību. Tai arī efektīvi jāizmanto attiecīgās Komisijas Vispārējās rekomendācijas un citi Eiropas Padomes instrumenti, piemēram, Eiropas Padomes Ministru komitejas Ieteikums CM/Rec(2022)16 par naida runas apkarošanu un Eiropas Padomes Ministru komitejas Ieteikums CM/Rec(2024)4 par naida noziegumu apkarošanu.
39. Kas attiecas uz preventīviem pasākumiem, Komisija pozitīvi vērtē Valsts policijas regulāri organizētos informētības veicināšanas pasākumus skolās, tostarp vadot lekcijas par dažādām tēmām (piemēram, naida runu, drošību un riskiem tiešsaistes vidē) un veicot konkrētus ad hoc intervences pasākumus (pēc vecāku lūguma). Iestādes informēja Komisiju, ka 2023. gada pirmajos sešos mēnešos skolās kopumā notika 1818 šāda veida pasākumi.
40. Komisijas uzmanība tika vērsta arī uz gadījumiem, kad politiskā diskursā ietvertas pretrunas un alternatīvas runas izpausmes. Piemēram, 2022. gada preses konferencē Ministru prezidents uzsvēra, ka Krievijas Federācijas politiskie līderi ir atbildīgi par Krievijas nekaunīgo uzbrukumu Ukrainai, un norādīja, ka Latvijas “sabiedrība un politiķi ir vienotāki nekā jebkad iepriekš”.[footnoteRef:27]  [27:  https://eng.lsm.lv/article/politics/politics/latvian-pm-karins-russias-isolation-will-continue-as-long-as-putin-remains-in- power.a448306/] 

41. Tajā pašā laikā politiķi vairākkārt ir pauduši rasistiskus un pret LGBTI vērstus naidīgus izteikumus. Piemēram, 2023. gada jūnijā policija uzsāka izmeklēšanu lietā pret bijušo Eiropas Parlamenta deputātu saistībā ar homofobisku publikāciju sociālajos tīklos saistībā ar Latvijas Republikas prezidenta ievēlēšanu.[footnoteRef:28]  [28:  Latvian State Police checks ex-MEP Mamikin’s homophobic post about Rinkēvičs - Baltic News Network (bnn-news.com).] 

42. Komisija iesaka iestādēm aicināt tādas amatpersonas kā augsta ranga ierēdņi, politiķi un reliģiskie, ekonomikas un kopienu līderi paust tūlītēju, nelokāmu un publisku nostāju pret rasistiskas un pret LGBTI vērstas naida runas izpausmēm un atbildēt uz tām ar spēcīgu argumentējošu un alternatīvu vēstījumu. Šajā saistībā iestādēm ieteikums ņemt vērā Komisijas vispārējo rekomendāciju Nr. 15 par naida runas apkarošanu un Eiropas Padomes Ministru komitejas Ieteikumu CM/Rec(2022)16 par naida runas apkarošanu.
43. [bookmark: _bookmark37][bookmark: _bookmark38][bookmark: _bookmark39]Komisijas rīcībā nonāca informācija, ka 2023. gadā Saeimas Juridiskās komisijas Krimināltiesību un sodu politikas apakškomisija pēc Tiesībsarga iniciatīvas skatīja jautājumu par administratīvās atbildības paredzēšanu par naida runu saistībā ar nacionālā, etniskā un rasu naida, kā arī sociālā naida un nesaticības izraisīšanu. Šīs iniciatīvas mērķis bija panākt, lai personas, kuru naidīgie izteicieni nav kvalificējami kā kriminālpārkāpums, neturpinātu šādi rīkoties ar nesodāmības sajūtu. Komisija atzīmē, ka notiekošā diskusijā piedalās attiecīgās iesaistītās puses, tostarp Tieslietu ministrija, Valsts policija un Tiesībsargs.[footnoteRef:29] Līdz ar to Komisija aicina iestādes turpināt piedalīties diskusijās par šo jautājumu un veikt visu iespējamo, lai panāktu, ka efektīvu tiesisko aizsardzību pret naida runu paredz arī civiltiesiskās un administratīvo tiesību normas, konsultējoties ar Tiesībsargu un attiecīgajām pilsoniskās sabiedrības organizācijām. [29:  Šajā saistībā Komisijai tika norādīts, ka Tieslietu ministrijai ir nopietni iebildumi pret šādu tiesību normu ieviešanu saistībā ar naida izraisīšanu, jo tas varētu vājināt attiecīgo krimināltiesību normu piemērošanu.] 

44. Saistībā ar atbalstu naida runas upuriem jānorāda, ka saskaņā ar Komisijas vizītes laikā pilsoniskās sabiedrības pārstāvju sniegto informāciju naida runas upuri bieži vien nav informēti par viņu tiesībām un pieejamajiem tiesiskās aizsardzības līdzekļiem. Komisijas rīcībā arī nonāca informācija, ka attiecīgās iestādes nelabprāt piešķir “īpaši aizsargājamā cietušā statusu” LGBTI kopienai piederošajiem naida runas upuriem.[footnoteRef:30]  [30:  Saskaņā ar Krimināllikuma 96. pantu šādu statusu personai piešķir, ņemot vērā tās ievainojamības risku un/vai to, cik liela ir iespējamība, ka persona atkārtoti kļūs par šāda nodarījuma upuri, tostarp gadījumos, kad persona cietusi no noziedzīga nodarījuma, kas, iespējams, izdarīts rasistisku, nacionālu, etnisku vai reliģisku motīvu dēļ. Tomēr šī tiesību norma neietver citus Komisijas darbības jomā ietilpstošus pamatus, piemēram, seksuālo orientāciju un dzimumlīdztiesību.] 

45. Komisija iesaka iestādēm izstrādāt informētības veicināšanas pasākumus personām un personu grupām, pret kurām vērsta naida runa, lai šīs personas informētu par viņu tiesībām un iespēju izmantot tiesiskās aizsardzības līdzekļus kriminālprocesa un citu tiesvedības procesu ceļā. Tāpat ieteikums nodrošināt, tostarp nepieciešamības gadījumā ar likumdošanas pasākumu palīdzību, lai neviena par naida runu ziņojošā persona nesaskartos ar nelabvēlīgu attieksmi vai sekām šādas ziņošanas vai sūdzības iesniegšanas dēļ un lai pārkāpējiem atkārtota pārkāpuma gadījumā tiktu noteiktas atbilstošas sankcijas, ņemot vērā attiecīgos principus un vadlīnijas, kas ietvertas Komisijas vispārējā rekomendācijā Nr. 15 par naida runas apkarošanu un Eiropas  Padomes Ministru komitejas Ieteikumā CM/Rec(2022)16 par naida runas apkarošanu.
46. Mediju pašregulāciju nodrošina Latvijas Mediju ētikas padome,[footnoteRef:31] kuras sastāvā ir 49 locekļi, kuri pārstāv dažādus medijus un saistītās apvienības un organizācijas. Tās galvenie uzdevumi ir aizsargāt tiesības uz vienlīdzību, uzraudzīt diskriminācijas aizlieguma ievērošanu un veikt nepieciešamās darbības cīņai pret naida izraisīšanu. Tomēr vizītes laikā Latvijā Komisijai radās iespaids, ka žurnālistiem un citiem mediju profesionāļiem bija ierobežota izpratne par naida runas būtību. [31:  Latvijas Mediju ētikas padome – Sākums (lmepadome.lv).] 

47. Komisija iesaka iestādēm, neaizskarot mediju neatkarību, sekmēt un atbalstīt žurnālistu un citu mediju profesionāļu apmācību viņu sākotnējo un regulāro mācību ietvaros, galveno uzmanību pievēršot tam, kā atpazīt naida runu, par to ziņot un uz to reaģēt un kā izvairīties no tās izmantošanas un izplatīšanas, ņemot vērā Eiropas Padomes Ministru komitejas Ieteikumu CM/Rec(2022)16 par naida runas apkarošanu.

B. [bookmark: _bookmark40]Naida motivēta vardarbība
48. Krimināllikuma 48. pants, kurā noziedzīgs nodarījums rasistisku, nacionālu, etnisku vai reliģisku motīvu vai sociālā naida dēļ kvalificēts kā atbildību pastiprinoši apstākļi, ir būtiska tiesību norma naida motivētas vardarbības apkarošanai, kas ietilpst Komisijas darbības jomā (skatīt arī šā ziņojuma II sadaļas A daļu). Diemžēl Latvijas iestādes nav sniegušas Eiropas Drošības un sadarbības organizācijas (EDSO) Demokrātisko institūciju un cilvēktiesību birojam (DICB) informāciju par naida noziegumiem kopš 2016. gada.[footnoteRef:32]  [32:  OSCE/ODIHR Hate Crime Reporting; aplūkots 2024. gada 15. janvārī. Latvija | HCRW (osce.org).] 

49. [bookmark: _bookmark41][bookmark: _bookmark43][bookmark: _bookmark44]Komisijas rīcībā nonāca informācija par vairākiem naida motivētas vardarbības gadījumiem saistībā ar migrantu un ārvalstu studentiem.[footnoteRef:33] Turklāt saskaņā ar 2019. gadā veiktu aptauju, kurā piedalījās 169 ārvalstu studenti, 70 % respondentu bija saskārušies ar dažādām neiecietības formām 1–5 reizes, 5 % – 6–9 reizes, bet 9 % – vairāk par 10 reizēm laikā, kamēr viņi uzturējās Latvijā. 76 % respondentu saskārās ar verbāliem aizskārumiem/uzmākšanos viņu ādas krāsas, etniskās vai nacionālās piederības, reliģiskās pārliecības un valodas dēļ. Savukārt 6 % respondentu piedzīvoja fizisku aizskārumu, piemēram, sitienus ar dūri un spļaušanu. Pētījums liecina, ka studenti visbiežāk saskaras ar neiecietīgu rīcību sabiedriskajā transportā (65 %), naktsklubos vai bāros (20 %), citās publiskās vietās, piemēram, uz ielas, veikalos, slimnīcās (17 %), kā arī augstskolā (17 %).[footnoteRef:34] [33:  Skatīt, piemēram, Indian businessman hospitalised by suspected racist attack in Rīga / Raksts (lsm.lv); Make Room Global (makeroomeu.com); https://gigwork.lka.edu.lv/en/]  [34:  Results of a survey of foreign students about intolerance in Latvia (January – February 2019) | Latvijas Cilvēktiesību centrs (cilvektiesibas.org.lv).] 

50. Turklāt NVO “Mozaīka” 2023. gadā dokumentēja deviņus pret LGBTI kopienas pārstāvjiem vērstu naida izpausmju gadījumus. Piemēram, 2023. gada maijā Daugavpilī notika uzbrukums divām personām, un viens aizdomās turamais tika identificēts, tomēr policija nolēma šo lietu izbeigt. Ģenerālprokurors apstrīdēja policijas lēmumu un atsāka izmeklēšanu šajā lietā.[footnoteRef:35] Komisijas vizītes laikā   tika noskaidrots, ka 2024. gada sākumā minētā lietā tika uzsākts tiesvedības process. 2024. gada 14. oktobrī tiesa pārkāpējam piesprieda brīvības atņemšanu uz septiņiem mēnešiem un noteica viņam samaksāt kompensāciju[footnoteRef:36] abiem cietušajiem.[footnoteRef:37] [35:  ILGA Annual Review 2024, 95. lpp. Skatīt https://www.ilga-europe.org/report/annual-review-2024/; Latvian Radio investigates LGBT+ issues in eastern Latvia / Raksts (lsm.lv)]  [36:  2500 EUR un attiecīgi 2000 EUR.]  [37:  https://www.lsm.lv/raksts/zinas/latvija/14.10.2024-par-lgbt-kopienas-parstavju-piekausanu-daugavpili-piespriests-7-menesu- cietumsods.a572443/] 

51. Eiropas Cilvēktiesību tiesa savā 2024. gada 18. jūlija spriedumā lietā “Hanovs pret Latviju”[footnoteRef:38] saistībā ar pirmo publisko gadījumu, kad homofobiskas, naida motivētas vardarbības upuris bija vērsies Latvijas Valsts policijā, nosprieda, ka iestādes nebija izpildījušas savu pienākumu nodrošināt iesniedzējam pienācīgu viņa cieņas un privātās dzīves neaizskaramības aizsardzību, proti, tās nebija veikušas efektīvu uzbrukuma izmeklēšanu, ņemot vērā to, ka tas bija naida motivēts uzbrukums. Tiesa uzsvēra dalībvalstu lielo lomu, vēršoties pret naida noziegumu nesodāmību, atzīmējot, ka nespēja vērsties pret šādiem incidentiem apdraudētu Eiropas Cilvēktiesību konvencijā noteiktās pamattiesības, normalizētu naidīgumu pret LGBTI kopienu, veicinātu neiecietības un diskriminācijas kultūru un mudinātu atkārtot līdzīga rakstura rīcību.[footnoteRef:39] Ģenerālprokuratūra pēc Tiesas sprieduma pasludināšanas atjaunoja kriminālprocesu.[footnoteRef:40]  [38:  HANOVS pret LATVIJU (coe.int), pieteikums Nr. 40861/22.]  [39:  https://hudoc.echr.coe.int/eng-press?i=003-8004073-11170858]  [40:  Pēc ECT sprieduma prokuratūra atjauno lietu par homofobisko uzbrukumu RSU pasniedzējam Hanovam / Raksts (lsm.lv).] 

52. Komisija atzinīgi vērtē veiktos pasākumus, lai uzlabotu policijas darba efektivitāti pēdējos gados notikušo naida noziegumu izmeklēšanas jomā.[footnoteRef:41] Tā arī pauž gandarījumu par to, ka naida noziegumu apkarošana ir izvirzīta kā viena no prioritātēm Latvijas Iekšlietu nozares stratēģijā 2023.–2027. gadam[footnoteRef:42] un Valsts policijas darbības un attīstības stratēģijā 2023.–2027. gadam. Abu stratēģiju mērķis ir uzlabot Valsts policijas darbu naida noziegumu apzināšanā un izmeklēšanā, kā arī attiecīgo policijas darbinieku profesionālo apmācību nodrošināšanā. Šos rīcībpolitikas dokumentus var uzskatīt par daudzsološu praksi, ņemot vērā, ka policija naida nozieguma apkarošanu izvirzījusi par vienu no prioritātēm. [41:  Human rights activist: Latvian police are getting better with hate crimes / Raksts (lsm.lv).]  [42:  https://www.iem.gov.lv/lv/media/9988/download?attachment] 

53. Turklāt 2023. gadā Tieslietu ministrija izstrādāja un nosūtīja tiesībsargājošajām iestādēm, prokuratūras dienestiem un tiesām vadlīnijas pret LGBTI kopienas pārstāvjiem vērsto naida noziegumu kvalificēšanai. Valsts Policijas koledža sadarbībā ar NVO “Mozaīka” organizēja atbilstošas apmācības par naida runu un naida noziegumiem. Tas vērtējams kā pozitīva attīstība.
54. [bookmark: _bookmark45][bookmark: _bookmark46][bookmark: _bookmark47][bookmark: _bookmark48][bookmark: _bookmark49][bookmark: _bookmark50][bookmark: _bookmark51][bookmark: _bookmark52][bookmark: _bookmark53]Komisija tika informēta, ka policijas strukturālās reformas rezultātā Rīgas reģiona Kriminālpolicijas pārvalde tika reorganizēta un ka kopš 2023. gada 1. janvāra Kriminālpolicijas pārvaldes 5. birojs (daudznozaru noziedzīgu nodarījumu izmeklēšanas birojs) ir atbildīgs par naida noziegumu izmeklēšanu Rīgas reģionā. Turklāt Komisija uzzināja, ka visā valstī ir izveidoti kontaktpunkti, kuri nepieciešamības gadījumā var sazināties ar Kriminālpolicijas pārvaldes 5. biroju Rīgā. Tomēr no Komisijas vizītes  secinājumiem izriet, ka nepieciešams organizēt vairāk apmācību, lai vairotu izpratni par naida noziegumiem, tostarp par nepieciešamo atbalstu cietušajiem, un uzlabotu koordināciju starp tiesībsargājošo iestāžu darbiniekiem.
55. Komisija arī noskaidroja, ka saistībā ar plānoto Tieslietu akadēmijas[footnoteRef:43] izveidi, kuras mērķis ir apmācīt tiesu darbiniekus, prokurorus un tiesnešus, mācību programmas ietvaros paredzēts aplūkot naida runas un naida noziegumu jautājumus, pamatojoties uz attiecīgo Eiropas Cilvēktiesību tiesas judikatūru. Komisijas ieskatā ir aktīvi jāatbalsta šādu tēmu iekļaušana mācību programmā. [43:  https://www.esfondi.lv/en/about-eu-funds/news/academy-of-justice-will-be-opened-on-january-1-2025] 

56. Komisija iesaka iestādēm veikt nepieciešamos pasākumus, lai izstrādātu praktiskas mācības un prasmju pilnveides pasākumus par naida noziegumu (tostarp krimināli sodāmas naida runas) apkarošanu policijas darbiniekiem un citiem krimināltiesību sistēmas pārstāvjiem, sadarbojoties ar Valsts Policijas koledžu un jaunizveidojamo Tieslietu akadēmiju.
III. [bookmark: _bookmark54]INTEGRĀCIJA UN IEKĻAUŠANA
A. [bookmark: _bookmark55]Migranti
57. Saskaņā ar iestāžu sniegto informāciju 2023. gada 31. decembrī Latvijā kopumā bija reģistrēti 126 273 migranti (63 845 vīrieši un 62 428 sievietes). 39 % šo personu bija pastāvīgās uzturēšanās atļaujas (20 187 vīriešiem un 29 351 sievietei). 2023. gadā no kopumā 1624 patvēruma pieprasījumiem tika apmierināti 128 no tiem (88 personām piešķirot bēgļa statusu, bet 40 personām – alternatīvās aizsardzības statusu).[footnoteRef:44] Turklāt 2022. gada martā Latvija saskaņā ar ES Direktīvu par pagaidu aizsardzības noteikšanu[footnoteRef:45] pieņēma Ukrainas civiliedzīvotāju atbalsta likumu.[footnoteRef:46] Krievijas uzsāktā agresijas kara rezultātā vairāk nekā 43 000 pārvietotām personām tika piešķirts pagaidu aizsardzības statuss. [44:  https://www.pmlp.gov.lv/lv/patveruma-mekletaju-statistika-lidz-2023-gadam]  [45:  Direktīva – 2001/55 – EN – EUR-Lex (europa.eu); pagaidu aizsardzība – Eiropas Komisija (europa.eu); Īstenošanas lēmums – 2022/382 – EN – EUR-Lex (europa.eu).]  [46:  Ukrainas civiliedzīvotāju atbalsta likums (likumi.lv).] 

58. 2023. gadā Rīgā un Latvijas reģionos (t. i., Liepājā, Jelgavā, Daugavpilī un Valmierā) Nacionālās koordinācijas institūcija izveidoja  ”Vienas pieturas aģentūru” , lai nodrošinātu piekļuvi informācijai un sniegtu integrācijas atbalstu trešo valstu pilsoņiem un personām, kurām nepieciešama starptautiskā aizsardzība (bēgļiem, personām ar alternatīvo statusu un patvēruma meklētājiem).Tā savu uzdevumu ietvaros izstrādā, uztur un koordinē vienotu mērķgrupas datubāzi, sniedz padomus un konsultācijas (ar tālruņa starpniecību, elektroniski un klātienē) uzturēšanās atļauju un vīzu, sociālā atbalsta, nodarbinātības, mājokļu, izglītības un veselības aprūpes jautājumos, tulkošanas pakalpojumus dažādās valodās (piemēram, arābu, persiešu, turku valodā), individuāli pielāgotus un personalizētus mentora pakalpojumus sociālekonomiskās iekļaušanas jomā, kā arī individuālas konsultācijas ar sociālajiem darbiniekiem, advokātiem, psihologiem un citiem speciālistiem. Informāciju pārsvarā sniedz angļu, latviešu un krievu valodā, nepieciešamības gadījumā piesaistot tulku. 2023. gadā konsultanti sniedza 3633 individuālas konsultācijas 2131 personai. Komisija šo iniciatīvu uzskata par labas prakses piemēru.
59. [bookmark: _bookmark56][bookmark: _bookmark57][bookmark: _bookmark58][bookmark: _bookmark59][bookmark: _bookmark60]Komisija arī atzīmēNVO “Gribu palīdzēt bēgļiem” izstrādāto un uzturēto tiešsaistes platformu “No Ukrainas uz Latviju”[footnoteRef:47] pieejamo detalizēto informāciju ukraiņiem, kas ierodas Latvijā. Komisijas ieskatā, šī platforma ir vēl viens labas prakses piemērs, kas iestādēm ilgtermiņā aktīvi jāatbalsta. [47:  Pārcelšanās | No Ukrainas uz Latviju (ukraine-latvia.com).] 


60. No 2016. līdz 2022. gadam bezmaksas latviešu valodas kursi Patvēruma, migrācijas un integrācijas fonda (2014.–2020. gada plānošanas perioda) pasākumu ietvaros tika nodrošināti 4613 trešo valstu pilsoņiem un 308 personām, kurām nepieciešama starptautiskā aizsardzība. Kopš 2023. gada šos kursus organizē Patvēruma, migrācijas un integrācijas fonda (2021.–2027. gada plānošanas perioda) pasākumu ietvaros. Latviešu valodas apmācību pārvietotajiem ukraiņiem finansē no valsts budžeta un īsteno Sabiedrības integrācijas fonds.[footnoteRef:48] Komisija tika informēta, ka 2023. gadā no valsts budžeta finansētā valodas apmācībā  piedalījās 5973 ukraiņi. Iestādes norādīja, ka šī apmācība bija pieejama arī 2024. gadā. [48:  Mājaslapa | Sabiedrības integrācijas fonds.] 

61. Tomēr saskaņā ar pilsoniskās sabiedrības sarunu partneru sniegto informāciju valodu un integrācijas kursu piedāvājums joprojām ir nepietiekams, lai apmierinātu pieprasījumu. Turklāt šķiet, ka tas bieži vien ir atkarīgs no projektos balstītām iniciatīvām ar atšķirīgu piešķirto cilvēkresursu un finanšu resursu apmēru, līdz ar to radot nevienlīdzību šo pakalpojumu sniegšanā atkarībā no attiecīgajām mērķgrupām. Komija stingri rekomendē  iestādēm sadarbībā ar pašvaldības iestādēm, attiecīgajām institūcijām un pilsoniskās sabiedrības organizācijām turpināt izstrādāt valodu un integrācijas kursus trešo valstu pilsoņiem, bēgļiem, personām ar alternatīvās aizsardzības statusu, patvēruma meklētājiem un pārvietotajiem ukraiņiem.[footnoteRef:49] [49:  Šajā saistībā var atsaukties arī uz ECRI Paziņojumu par Krievijas Federācijas agresijas pret Ukrainu sekām (pieņemts 88. plenārsēdē, 2022. gada 29. marts – 1. aprīlis).] 

62. Izglītības jomā Komisija uzsver pieaugošo ārvalstu studentu skaitu Latvijas augstākās izglītības iestādēs (aptuveni 14 % no visiem studentiem). 2023./2024. mācību gada sākumā Latvijas augstākās izglītības iestādēs bija reģistrēts 10 801 ārvalstu students, sākot no pirmā līmeņa profesionālās augstākās izglītības, taču neieskaitot studējošos, kuri uz Latviju pārcēlušies dažādu apmaiņas programmu ietvaros (it īpaši no Indijas un Uzbekistānas).[footnoteRef:50] 2023. gadā Latvijas Studentu apvienība (LSA) sadarbībā ar Latvijas Universitātes (LU) Studentu padomi veica aptauju, lai apkopotu datus par diskriminācijas gadījumiem, ar kuriem saskārušies studenti, akadēmiskais personāls un pārējie darbinieki augstākās izglītības iestādēs.[footnoteRef:51] Komisija cer, ka šīs aptaujas rezultāti būs plaši pieejami un iestādes veiks nepieciešamos pasākumus, lai risinātu jebkurus integrācijas un iekļaušanas jautājumus saistībā ar ārvalstu un mazākumtautību studentiem. [50:  How to help foreign students stay in Latvia? / Raksts (lsm.lv).]  [51:  Invitation to complete a survey on discrimination in higher education institutions in Latvia (lu.lv). Šajā saistībā skatīt arī šā ziņojuma II sadaļu.] 

63. [bookmark: _bookmark61][bookmark: _bookmark62][bookmark: _bookmark63][bookmark: _bookmark64]Nodarbinātības jomā Nodarbinātības valsts aģentūra piedāvā atbalsta pasākumus bezdarbniekiem un darba meklētājiem ar bēgļa statusu vai citām personām ar starptautiskās aizsardzības statusu, kas reģistrējušās aģentūrā. No 2016. līdz 2023. gadam aģentūrā kā bezdarbnieki reģistrējās kopumā 418 bēgļi un citas personas, kurām nepieciešama starptautiskā aizsardzība (161 sieviete un 257 vīrieši). Savukārt no 2022. gada marta līdz 2024. gada februārim aģentūrā kopumā reģistrējās 26 626 Ukrainas pilsoņi. 7994 personām piešķīra bezdarbnieka vai darba meklētāja statusu, savukārt 2995 personas piedalījās dažādos aktīvos nodarbinātības pasākumos. 2023. gadā darbu izdevās atrast 1943 Ukrainas pilsoņiem (bezdarbniekiem un darba meklētājiem, kuri bija vērsušies aģentūrā).
64. Komisija rekomendē iestādēm pastiprināt centienus sniegt  atbalstu nenodarbinātiem trešo valstu pilsoņiem, bēgļiem un citām personām, kurām nepieciešama starptautiskā vai pagaidu aizsardzība, lai viņas varētu veiksmīgi integrēties darba tirgū.

B. Romi
65. Romi ir salīdzinoši maza kopiena Latvijā, un saskaņā ar oficiālajiem statistikas datiem 2024. gadā Latvijā dzīvoja 4630 romu tautības pārstāvji.[footnoteRef:52] Komisija norāda, ka saskaņā ar Tiesībsarga 2022. gadā veikto pētījumu “Romu situācija Latvijā”[footnoteRef:53] romu iekļaušanās izglītībā un nodarbinātībā joprojām ir viena no galvenajām problemātiskajām jomām. [52:  Oficiālās statistikas portāls, Iedzīvotāji pēc tautības gada sākumā 1935–2024. PxWeb (stat.gov.lv).]  [53:  https://www.tiesibsargs.lv/wp-content/uploads/2022/07/romu_situacija_latvija_2022_1648646871.pdf] 

66. Izglītības jomā novērojams zināms progress, ko izdevies panākt, atbildot uz komisijas un citu Eiropas Padomes struktūru ilgstoši paustajām bažām. Eiropas Padomes Vispārējās konvencijas par nacionālo minoritāšu aizsardzību Konsultatīvā komiteja (VKKK) tās ceturtajā viedoklī uzsvēra iestāžu virzību uz iekļaujošu izglītību, par ko sagaidāms, ka šāda virzība radīs pozitīvu ietekmi un ļaus būtiski samazināt to romu tautības bērnu skaitu, kuri apmeklē speciālās izglītības iestādes. Tomēr VKKK norāda, ka joprojām trūkst informācijas par to romu tautības bērnu īpatsvaru, kuriem, atbilstoši viņiem noteiktajai diagnozei, ir īpašas izglītības vajadzības, un par atbalstu, kas viņiem tiek sniegts vispārējās izglītības ietvaros, turklāt romu tautības bērnu uzņemšana un sekmes skolās netiek uzraudzītas pietiekami efektīvi.[footnoteRef:54] Kas attiecas uz romu mediatoriem un skolotāju asistentiem skolās, Komisija vizītes laikā 2024. gada jūnijā konstatēja, ka to skaits joprojām ir nepietiekams.[footnoteRef:55]  [54:  VKKK (2024), Ceturtais viedoklis par Latviju, 10. punkts; ECRI (2019), Piektais ziņojums par Latviju, 69. punkts.]  [55:  Vizītes laikā valstī visā valstī bija tikai septiņi romu mediatori un viens skolotāja asistents. Šajā saistībā skatīt ECRI Piektā posma ziņojumu par Latviju, 68. punkts.] 

67. Pievēršoties nodarbinātībai, jānorāda, ka saskaņā ar iestāžu sniegto informāciju 2022. un 2023. gadā nenodarbināto romu tautības pārstāvju skaits salīdzinājumā ar iepriekšējiem gadiem pakāpeniski samazinājās (proti, no 608 bezdarbniekiem 2021. gadā līdz 524 bezdarbniekiem 2022. gadā un 478 bezdarbniekiem 2023. gadā). 2022. gadā Nodarbinātības valsts aģentūra uzsāka jaunu mācību programmu ar mērķi uzlabot rakstpratību bezdarbnieku, tostarp romu tautības pārstāvju vidū, taču programma zemā pieprasījuma dēļ netika īstenota. Komisija aicina iestādes pastiprināt centienus piedāvāt profesionālās mācības un prasmju attīstības pasākumus nenodarbinātajiem romu tautības pārstāvjiem, kā arī padarīt šīs programmas pievilcīgākas romu kopienai un tās pielāgot romu kopienas vajadzībām.
68. Attiecībā uz veselības aprūpes un mājokļu jomu, Komisija atsaucas uz VKKK nesenajiem secinājumiem par konkrētiem izaicinājumiem, ar kuriem saskaras romu tautības pārstāvji, un nepieciešamību iegūt attiecīgos datus un analizēt romu tautības pārstāvju, tostarp romu tautības sieviešu, situāciju valstī.[footnoteRef:56]  [56:  VKKK (2024), Piektais viedoklis par Latviju, 191.–192. punkts.] 

69. Saistībā ar rīcībpolitikas veidošanu Komisija  tika informēta, ka Kultūras ministrijas pakļautībā esošā Konsultatīvā padome romu līdzdalības veicināšanai ir iesaistījusies politikas plānošanas procesos. Šīs padomes sastāvā pašlaik ir seši pilsoniskās sabiedrības pārstāvji, kuri sanāk kopā trīs reizes gadā.
70. Kultūras ministrija īsteno projektu ar nosaukumu “Latvijas romu platforma”. Projekta septīto posmu, ko uzsāka 2023. gada septembrī, paredzēts pabeigt 2025. gada 31. maijā.[footnoteRef:57] Šā posma galvenie pasākumi ietver atbalsta pakalpojumus ar romu mediatoru starpniecību, viņu regulāras apmācības, kā arī konkrētus pasākumus romu tautības jauniešiem un sievietēm. [57:  Latvijas romu platforma VII | Kultūras ministrija (km.gov.lv).] 

71. [bookmark: _bookmark66][bookmark: _bookmark67][bookmark: _bookmark68][bookmark: _bookmark69][bookmark: _bookmark70][bookmark: _bookmark71]2023. gadā Kultūras ministrija izveidoja darba grupu, lai izstrādātu Plānu romu stratēģiskā ietvara pasākumu īstenošanai 2024.–2027. gadam. Šīs darba grupas sastāvā ir Izglītības un zinātnes ministrijas, Labklājības ministrijas, Veselības ministrijas, Ekonomikas ministrijas, Jaunatnes starptautisko programmu aģentūras, Nodarbinātības valsts aģentūras, Tiesībsarga biroja, Latvijas Pašvaldību savienības, Sabiedrības integrācijas fonda pārstāvji, romu kopienas pārstāvji, kā arī to pilsoniskās sabiedrības organizāciju pārstāvji, kuru darbība ir vērsta uz atbalsta sniegšanu romu kopienai.
72. 2024. gada sākumā iepriekšminēto plānu nodeva publiskai apspriešanai. Pēc tam to iesniedza starpinstitucionālai izvērtēšanai, bet maijā – Ministru kabinetam plāna apstiprināšanai. Viens no tā mērķiem ir sekmēt romu tautības pārstāvju dalību dažādās sabiedriskās dzīves jomās, jo īpaši izglītības, nodarbinātības, veselības aprūpes, mājokļu un kultūras jomā. Plāns kopumā paredz 21 pasākumu. To īstenošanai kopumā paredzēts finansējums 317 634 EUR 2024. gadā, 315 154 EUR 2025. gadā un 293 303 EUR 2026. gadā (kā arī sākot ar 2025.gadu 560 000 EUR gadā kā papildus nepieciešamais finansējums).
73. Komisija iesaka iestādēm rūpīgi uzraudzīt un regulāri izvērtēt Plāna romu stratēģiskā ietvara pasākumu īstenošanai 2024.–2027. gadam īstenošanu, sadarbojoties ar vietējām iestādēm, Tiesībsargu, romu kopienas pārstāvjiem un attiecīgajām pilsoniskās sabiedrības organizācijām, kā arī nepieciešamības gadījumā pārskatīt jebkurus projekta parametrus un mērķus, lai sasniegtu paredzēto rezultātu, jo īpaši izglītības, nodarbinātības, mājokļu un veselības aprūpes jomā. Šajā kontekstā iestādēm ieteikums ņemt vērā Eiropas Padomes Ministru komitejas Ieteikumu CM/Rec(2024)1 par romu un ceļotāju sieviešu un meiteņu līdztiesību.
74. Klātienes vizītes laikā Jelgavas Sabiedriskajā centrā romu biedrības pārstāvji informēja Komisijas delegāciju par kādu interesantu iniciatīvu, proti, “TOY Rotaļlietu centru – bibliotēku”, kurā īpaša uzmanība pievērsta romu tautības bērniem. Šī iniciatīva sākotnēji paredzēja izveidot publisku telpu, kurā romu tautības bērni varētu rotaļāties ar daudz dažādām rotaļlietām, taču pēc tam tā tika izvērsta un iekļāva visus bērnus, balstoties uz resursiem, ko nodrošina dažādas Sabiedriskā centra darbībā iesaistītas pilsoniskās sabiedrības organizācijas (piemēram, Latvijas Poļu savienība, Ukrainas kultūras biedrība un Bēgļu centrs). Šī iniciatīva ļāva dažāda vecuma bērniem, sākot no pavisam maziem līdz skolas vecuma bērniem, un dažādām sociālām un etniskām grupām piederīgiem bērniem rotaļāties kopā, kā arī kopīgi mācīties un runāt vairākās valodās. Turklāt šo bērnu ģimenēm ir iespēja vienai otru iepazīt un regulāri satikties, līdz ar to padarot Sabiedrisko centru par vietu, kas nodrošina cilvēku integrāciju un iekļaušanu. Komisija to uzskata par labās prakses piemēru.
C. [bookmark: _bookmark72]Etniskie krievi
75. Saskaņā ar oficiālajiem statistikas datiem etniskie krievi veido 24 % no visiem Latvijas iedzīvotājiem un līdz ar to lielāko etnisko grupu valstī pēc latviešiem (63 %).[footnoteRef:58] Latvijas pilsonība ir 67 % etnisko krievu.[footnoteRef:59] Latvijā dzīvojošo Krievijas Federācijas pilsoņu un krievu nepilsoņu konkrētā situācija ir aplūkota šā ziņojuma IV daļā. Komisijas vizītes laikā Latvijā krievu kopienas pārstāvji pauda bažas par krievu skolēnu situāciju skolās, jo īpaši, ņemot vērā 2022. gada februārī uzsākto Krievijas agresijas karu    pret Ukrainu. Šīs bažas lielākoties saistītas ar plāniem pārtraukt krievu valodas kā mācību valodas lietošanu skolās līdz 2025. gadam. Šajā saistībā Komisija norāda, ka šis jautājums neietilpst tās darbības jomā, un atsaucas uz attiecīgo Eiropas Cilvēktiesību tiesas judikatūru un VKKK darbu.[footnoteRef:60] [58:  Latvijas statistikas gadagrāmata 2023 | Oficiālās statistikas portāls.]  [59:  Sabiedrības integrācijas Latvijā | Ārlietu ministrija (mfa.gov.lv).]  [60:  https://hudoc.echr.coe.int/eng?i=001-235015; VKKK (2024), Ceturtais viedoklis par Latviju, 176. punkts.] 

76. [bookmark: _bookmark73][bookmark: _bookmark74][bookmark: _bookmark75][bookmark: _bookmark76]Komisijas vizītes laikā Latvijā iegūtā informācija liecina, ka  notikusi strauja ar Padomju Savienības periodu saistīto ielu un pieminekļu pārdēvēšana.[footnoteRef:61] Kā ziņots, šāda rīcība raisīja publiskas diskusijas un pretrunas. Komisija aicina attiecīgās iestādes nodrošināt, lai jebkurš šāda veida pasākums notiktu, ņemot vērā apsvērumus, kas saistīti ar etnisko krievu minoritāšu pārstāvju integrāciju un iekļaušanos Latvijas sabiedrībā. [61:  Skatīt, piemēram, Maskavas and several other streets in Riga to be renamed – Baltic News Network (bnn-news.com).] 

IV. [bookmark: _bookmark77]LATVIJAS KONTEKSTĀ SVARĪGAS TĒMAS
A. [bookmark: _bookmark78]Nepilsoņi[footnoteRef:62]  [62:  Nepilsoņi ir īpaša personu kategorija, proti, tās ir bijušās PSRS pilsoņi, kuri 1991. gada 1. jūlijā dzīvoja Latvijas teritorijā un kuriem pēc iestāžu rīcībā esošās informācijas nav citas valsts pilsonības. Jēdziens “nepilsoņi” nav attiecināms uz ārvalstniekiem.] 

77. 2019. gada 17. oktobrī Saeima pieņēma likumu “Par nepilsoņa statusa piešķiršanas izbeigšanu bērniem”. Likums paredz no 2020. gada 1. janvāra automātiski piešķirt Latvijas pilsonību visiem tiem Latvijā dzimušajiem bērniem, kuru vecāki ir nepilsoņi, ja vien bērna vecāki nav vienojušies par citas valsts pilsonības izvēli bērnam un bērns nav citas valsts pilsonis. Līdz ar šā likuma spēkā stāšanos Latvijā tika izbeigta nepilsoņa statusa piešķiršana jaundzimušajiem, kas ir pozitīvs pavērsiens ceļā uz labāku integrāciju un šīs iedzīvotāju kategorijas izskaušanu laika gaitā, kā to paredzējušas attiecīgās iestādes. Līdz ar to Komisija uzskata, ka Latvija ir ieviesusi iepriekš sniegto rekomendāciju.[footnoteRef:63]  [63:  https://rm.coe.int/lat-ifu-v-2021-26-eng/1680a401bc] 

78. Saskaņā ar oficiālajiem statistikas datiem 2024. gadā Latvijā dzīvoja 169 276 nepilsoņi,[footnoteRef:64] kuri lielākoties bija etniskie krievi, baltkrievi un ukraiņi. Kopš brīža, kad Krievija uzsāka agresijas karu pret Ukrainu, ir būtiski pieaudzis naturalizācijas iesniegumu skaits (no 562 iesniegumiem 2021. gadā līdz 1175 iesniegumiem 2022. gadā un 1280 iesniegumiem 2023. gadā).[footnoteRef:65] Tomēr daudzi iesniedzēji nav spējuši nokārtot latviešu valodas prasmju un vēstures zināšanu pārbaudījumus.[footnoteRef:66] Kā norādījušas iestādes, 2021. gadā Latvijas pilsonībā naturalizācijas kārtībā tika uzņemtas 75 personas, 2022. gadā – 183 personas, bet 2023. gadā – 156 personas. [64:  Iedzīvotāji pēc valstiskās piederības gada sākumā – valstiskā piederība un laika periods. PxWeb (stat.gov.lv).]  [65:  https://www.pmlp.gov.lv/lv/naturalizacija]  [66:  European Network on Statelessness (2024), ENS Statelessness Index Survey 2023: Latvia, Latvia | Statelessness Index.] 

79. Lai vairotu izpratni par naturalizācijas procesu, Pilsonības un migrācijas lietu pārvalde organizē “informācijas dienas”, kurās tā informē interesentus par Latvijas pilsonības iegūšanu naturalizācijas kārtībā un dod viņiem iespēju pārbaudīt savas latviešu valodas prasmes, cita starpā arī pamatzināšanas Latvijas vēsturē un kultūrā, kārtojot bezmaksas izmēģinājuma pārbaudījumu. Komisija aktīvi rosina iestādes stiprināt savus centienus, lai sekmētu un atvieglotu nepilsoņu naturalizāciju, organizējot izpratni veicinošas un informatīvas kampaņas.
B. [bookmark: _bookmark79]Latvijā dzīvojošo Krievijas Federācijas pilsoņu latviešu valodas prasmju pārbaude
80. Saskaņā ar iestāžu sniegto informāciju, pamatojoties uz 2022. gada 23. septembra grozījumiem Imigrācijas likuma Pārejas noteikumu 58. punktā, no 2023. gada aprīļa līdz novembrim tika organizēti latviešu valodas prasmju pārbaudījumi tiem Krievijas Federācijas pilsoņiem, kuri pirms Krievijas Federācijas pilsonības iegūšanas a) bijuši Latvijas pilsoņi vai Latvijas nepilsoņi, b) dzīvo Latvijā ar pastāvīgo uzturēšanas atļauju (PUA) un c) kuriem nepieciešams apliecinājums par sekmīgi nokārtotu valsts valodas pārbaudi,[footnoteRef:67] lai saņemtu PUA. Tas kopumā attiecās uz 17 865 personām. [67:  Vismaz A2 līmenis atbilstoši Eiropas Kopīgajām pamatnostādnēm valodu apguvei (EKPVA).] 

81. [bookmark: _bookmark80][bookmark: _bookmark81][bookmark: _bookmark82][bookmark: _bookmark83][bookmark: _bookmark84][bookmark: _bookmark85]2024. gada februārī Satversmes tiesa savā spriedumā atzina, ka grozījumi Imigrācijas likuma normās, kas attiecas uz Krievijas Federācijas pilsoņiem, ir atbilstoši Satversmei.[footnoteRef:68] Komisija saņēma informāciju, ka līdz 2024. gada jūnijam latviešu valodas prasmju pārbaudījumu bija kārtojušas 11 861 personas, no kurām šo pārbaudījumu sekmīgi nokārtoja 54 %. [68:  https://www.pmlp.gov.lv/en/article/constitutional-court-ruling-permanent-residence-permits-citizens-russian-federation-declares- amendments-immigration-law-compatible-constitution-republic-latvia] 

82. Līdz ar to ir paustas nopietnas bažas par to Krievijas Federācijas pilsoņu turpmāko likteni, kuri nav noregulējuši savu uzturēšanos.[footnoteRef:69] Jebkurā gadījumā saskaņā ar iestāžu sniegto informāciju personām, kurām neizdevās nokārtot valsts valodas pārbaudījumu, tiek doti vēl divi gadi  pārbaudījuma kārtošanai. Tomēr Komisijas vizītes laikā 2024. gada jūnijā Pilsonības un migrācijas lietu pārvalde jau bija izdevusi Krievijas Federācijas pilsoņiem 57  izbraukšanas rīkojumus, pamatojoties uz Imigrācijas likumā izdarītajiem grozījumiem. [69:  Amnesty International (April 2024), The State of the World’s Human Rights, 236. lpp. Skatīt: The State of the World's Human Rights: April 2024 - Amnesty International.] 

83. Komisija apzinās, ka pienākumam kārtot valsts valodas pārbaudījumu ir zināmi izņēmumi (piemēram, tas nav jākārto personām, kuras ir vecākas par 75 gadiem) un ka iestādes cenšas pēc iespējas piemērot individuālu pieeju, ņemot vērā konkrēto individuālo situāciju. Tomēr Komisijas ieskatā šis process attiecīgajām personām ir sarežģīts un izaicinošs un var veicināt negatīvu sabiedrības attieksmi pret krievu tautības pārstāvjiem kopumā.[footnoteRef:70]  [70:  Skatīt, piemēram, Krievu valodas vide Latvijā ir apdraudējums valsts drošībai (retv.lv); Filips Rajevskis: Šoreiz krievu valoda ir vainīga, tas ir ierocis - Preses klubs - RigaTV24 - XTV.] 

84. Komisija arī norāda, ka 2023. gada maijā Nacionālā elektronisko plašsaziņas līdzekļu padome (NEPLP)[footnoteRef:71] piemēroja vietējam ziņu portālam 8500 EUR sodu par nepareizu vārda “deportācija” lietošanu,[footnoteRef:72] atsaucoties uz Krievijas pilsoņu izraidīšanu no Latvijas, gadījumos, kad viņi nav izpildījuši prasības par valsts valodas prasmi.[footnoteRef:73] Latvijas Mediju ētikas padome šo NEPLP lēmumu vērtēja kritiski.[footnoteRef:74]  [71:  Sākumlapa | Nacionālā Elektronisko plašsaziņas līdzekļu padome (neplp.lv).]  [72:  Vārds “deportācija” ir cieši saistīts ar Baltijas valstu iedzīvotāju masveida deportēšanu uz Gulaga nometnēm 1941. un 1949. gadā Padomju režīma laikā.]  [73:  Media watchdog fines news portal for alleged word misuse / Raksts (lsm.lv).]  [74:  Liberties_Rule_Of_Law_Report_2024_FULL.pdf (dq4n3btxmr8c9.cloudfront.net), 421.–422. lpp.] 

85. Komisija rekomendē iestādēm nodrošināt, lai valsts valodas prasmju pārbaudījumi, kas Latvijā dzīvojošajiem Krievijas Federācijas pilsoņiem jākārto, lai formalizētu viņu uzturēšanos, tiktu organizēti, ņemot vērā attiecīgo personu individuālos apstākļus, sniedzot viņiem nepieciešamo atbalstu, atturoties no negatīvas attieksmes veicināšanas pret Latvijā dzīvojošajiem etniskajiem krieviem, kā arī sekmējot integrāciju un iekļaušanos.
C. [bookmark: _bookmark86]“Jehovas liecinieku” situācija
86. Valstī pašlaik nav noteikti oficiāli ierobežojumi, kas liegtu reliģiskajai organizācijai “Jehovas liecinieki” veikt Latvijā reliģiskas darbības; valstī ir reģistrētas 30  draudzes (kuru kopējais aptuvenais dalībnieku skaits ir 2100). Tām ir atļauts veidot pielūgsmes vietas, rīkot lielus saietus un paust savu ticību arī citos veidos. Tomēr valsts vizītes laikā reliģiskās organizācijas Jehovas liecinieki pārstāvji sarunā ar Komisijas delegāciju pauda bažas.
87. [bookmark: _bookmark87][bookmark: _bookmark88][bookmark: _bookmark89][bookmark: _bookmark90][bookmark: _bookmark91][bookmark: _bookmark92][bookmark: _bookmark93][bookmark: _bookmark94]Viņi informēja Komisiju, ka kāds vietējais ziņu portāls publicējis vairākus rakstus par apsūdzībām pret reliģiskās organizācijas Jehovas liecinieki locekļiem un amatpersonām, tostarp par pedofiliju, vardarbību pret bērniem, vardarbību ģimenē, maldināšanu un informācijas slēpšanu par šādiem noziedzīgiem nodarījumiem. Pēc šādu izteikumu publicēšanas 2022. gada 30. martā Ģenerālprokuratūra nāca klajā ar preses paziņojumu,[footnoteRef:75] apgalvojot, ka reliģiskās organizācijas “Jehovas liecinieki” darbība, iespējams, neatbilst Latvijas Republikas Satversmei un ka tā ir uzsākusi pārbaudi. Laikā, kad notika vizīte, kriminālapsūdzības nebija izvirzītas ne pret vienu no reliģiskās organizācijas “Jehovas liecinieki” locekli. Tomēr Komisija pauž bažas, ka šāda rīcība var būt par pamatu reliģiskai neiecietībai un naida noziegumiem pret reliģisko organizāciju “Jehovas liecinieki”. [75:  LRP (prokuratura.lv)] 

88. Kas attiecas uz iebildumiem personīgās pārliecības dēļ, reliģiskā organizācija “Jehovas liecinieki” pamato atteikšanos no militārā dienesta, uzsverot, ka tai būtu pieņemams tikai alternatīvais civilais valsts aizsardzības dienests, kas gan tas Latvijā pašlaik nav iespējams, jo saskaņā ar Obligātā militārā dienesta likumu valsts aizsardzības civilo alternatīvo dienestu paredzēts īstenot Aizsardzības ministrijas padotībā esošajās iestādēs. Reliģiskās organizācijas “Jehovas liecinieki” locekļi, ar kuriem Komisijas delegācija tikās valsts vizītes laikā, atsaucās uz Eiropas Cilvēktiesību tiesas judikatūru[footnoteRef:76] un apgalvoja, ka pašreizējais alternatīvais dienests Latvijā nav pietiekami nošķirts no militārā dienesta un nav uzskatāms par patiesi alternatīvu civilo dienestu. Saskaņā ar iestāžu sniegto informāciju pirmais obligātais iesaukums valsts aizsardzības dienestā notika 2024. gadā (pirms tam dienestā varēja iestāties brīvprātīgi). Tika saņemts tikai viens pieteikums valsts aizsardzības civilajam dienestam, ko speciālā komisija pēc tam apstiprināja, aizstājot militāro dienestu ar civilo dienestu vienā no Aizsardzības ministrijas pakļautībā esošajām iestādēm.[footnoteRef:77]  [76:  Skatīt ECT 2022. gada 7. jūnija spriedumu (kas kļuva galīgs 2022. gada 9. septembrī) lietā “Teliatnikovs [Teliatnikov] pret Lietuvu” (iesniegums Nr. 51914/19).]  [77:  Šajā kontekstā iestādes vērsa Komisijas uzmanību uz to, ka tādas sistēmas uzturēšana, kurā iesaucamie var īstenot alternatīvo dienestu iestādēs, kas nav pakļautas Aizsardzības ministrijai, saistīta ar lielām izmaksām un atbilstošiem sagatavošanās pasākumiem, kas atkarīgs no politiskās gribas un citu ministriju gatavības iesaistīties.] 

89. Reliģiskā organizācija “Jehovas liecinieki” arī pauž bažas par valsts aizsardzības civilo dienestu un tādu mācību priekšmetu kā Valsts aizsardzības mācība, kas ar 2024. gada 1. septembri ir obligāts mācību priekšmets visiem 10. un 11. klases skolēniem vispārizglītojošajās skolās, kā arī profesionālās izglītības iestāžu otrajā un trešajā kursā.
90. Kā norādījušas iestādes, tikšanās ar reliģiskās organizācijas “Jehovas liecinieki” pārstāvjiem notika 2024. gada 6. novembrī. Komisija uzskata, ka tas ir pozitīvs pavērsies, un aicina iestādes organizēt regulāras konsultatīvas tikšanās reizes ar reliģiskās organizācijas “Jehovas liecinieki” un citu reliģisko kopienu pārstāvjiem, lai apspriestu viņu paustās bažas saistībā ar iebildumiem personīgās pārliecības dēļ.









[bookmark: _bookmark95][bookmark: _bookmark96][bookmark: _bookmark97]STARPPOSMA REKOMENDĀCIJAS

Divas konkrētas rekomendācijas, kuras Komisija aicina Latvijas iestādes īstenot prioritārā kārtā:

	
(11. punkts) Komisija rekomendē iestādēm par prioritāti izvirzīt valsts līmeņa sistēmas izveidi, lai uzraudzītu rasisma un pret LGBTI vērstus incidentus skolās, tostarp veicot atbilstošu datu apkopošanu, balstoties uz Komisija Vispārēji politisko rekomendāciju Nr. 10 par rasisma un rasu diskriminācijas apkarošanu skolas izglītībā.
(38. punkts) Komisija rekomendē iestādēm prioritārā kārtā izveidot starpinstitucionālu darba grupa, kuras uzdevums būtu uzraudzīt naida runas un naida noziegumu gadījumus, īpašu uzmanību pievēršot rasistiskām un pret LGBTI vērstām naida runas un naida noziegumu izpausmēm. Šīs grupas sastāvā jābūt attiecīgo iestāžu, pilsoniskās sabiedrības organizāciju un Tiesībsarga pārstāvjiem, ievērojot iestādes neatkarību. Tai arī efektīvi jāizmanto attiecīgās Komisijas Vispārēji politiskās rekomendācijas un citi Eiropas Padomes instrumenti, piemēram, Eiropas Padomes Ministru  komitejas Ieteikums CM/Rec(2022)16 par naida runas apkarošanu un Eiropas Padomes Ministru komitejas Ieteikums CM/Rec(2024)4 par naida noziegumu apkarošanu.



Ne vēlāk kā divus gadus pēc šī ziņojuma publicēšanas Komisija veiks starpposma pārbaudi attiecībā uz šīm rekomendācijām.
[bookmark: _bookmark98]

REKOMENDĀCIJU UZSKAITĪJUMS

Iekavās norādīts attiecīgās rekomendācijas punkts šā ziņojuma tekstā.
1. (7. punkts) Komisija rekomendē iestādēm pārskatīt skolotājiem sniegtās vadlīnijas un citus attiecīgos ētikas un pilsoniskās audzināšanas mācību materiālus un dzēst jebkuras norādes, kas varētu sekmēt aizspriedumus, stereotipus vai diskrimināciju, ņemot vērā Vispārēji politisko rekomendāciju Nr. 10 par rasisma un rasu diskriminācijas apkarošanu skolas izglītībā un ar tās palīdzību un Vispārēji politisko rekomendāciju Nr. 17 par nacionālo likumdošanu pret LGBTI personām vērstā rasisma un diskriminācijas apkarošanai.
2. (11. punkts) Komisija rekomendē iestādēm par prioritāti izvirzīt valsts līmeņa sistēmas izveidi, lai uzraudzītu rasisma un pret LGBTI vērstus incidentus skolās, tostarp veicot atbilstošu datu apkopošanu, balstoties uz Komisijas Vispārējo rekomendāciju Nr. 10 par rasisma un rasu diskriminācijas apkarošanu skolas izglītībā.
3. (15. punkts) Komisija rekomendē iestādēm nodrošināt, lai sociālās un humānās palīdzības sniegšana nelegālajiem migrantiem visās publisko un privāto pakalpojumu jomās neradītu krimināltiesiskas sekas. Šajā ziņā iestādēm jāņem vērā Komisijas Vispārējā rekomendācija Nr. 16 par nelegālo migrantu aizsardzība pret diskrimināciju.
4. (21. punkts) Komisija rekomendē iestādēm i) izveidot pastāvīgu darba grupu LGBTI līdztiesības jautājumos, veidojot dialogu starp attiecīgo valsts dienestu un iestāžu pārstāvjiem un tām pilsoniskās sabiedrības iestādēm, kas pārstāv vai atbalsta LGBTI kopienas, un ii) atbilstoši attiecīgās darba grupas sniegtajiem priekšlikumiem izstrādāt un pieņemt detalizētu stratēģiju un/vai rīcības plānu LGBTI līdztiesības jautājuma risināšanai, paredzot atbilstošu budžetu stratēģijas/rīcības plāna īstenošanai.
5. (23. punkts) Komisija aicina iestādes izstrādāt skaidrus tiesību aktu priekšlikumus, lai nodrošinātu ātru, pārredzamu un pieejamu dzimuma maiņas procesu, ņemot vērā tās Vispārējo rekomendāciju Nr. 17 par nacionālo likumdošanu pret LGBTI personām vērstā rasisma un diskriminācijas apkarošanai. Nepieciešamības gadījumā vēršoties pēc atbalsta Eiropas Padomē.
6. (25. punkts)  Komisija rekomendē iestādēm veikt neatkarīgu valsts līmeņa pētījumu par interseksuālām personām, lai noskaidrotu viņu situāciju valstī un nodoršinātu viņu vajadzības.
7. (28. punkts) Komisija rekomendē iestādēm veikt nepieciešamos pasākumus, lai uzskaitītutādus diskriminācijas pamatus kā seksuālā orientācija, dzimumidentitāte un dzimuma pazīmes tajās krimināltiesību normās, kas attiecas uz naida runu un naida noziegumiem, ņemot vērā Komisijas Vispārējo rekomendāciju Nr. 17 par nacionālo likumdošanu pret LGBTI personām vērstā rasisma un diskriminācijas apkarošanai, Eiropas Padomes Ministru komitejas Ieteikumu CM/Rec(2022)16 par naida runas apkarošanu un Ieteikumu CM/Rec(2024)4 par naida noziegumu apkarošanu.
8. (38. punkts) Komisija rekomendē iestādēm prioritārā kārtā izveidot starpinstitucionālu darba grupu, kuras uzdevums būtu uzraudzīt naida runas un naida noziegumu gadījumus, īpašu uzmanību pievēršot rasistiskām un pret LGBTI vērstām naida runas un naida noziegumu izpausmēm. Šīs grupas sastāvā jābūt attiecīgo iestāžu, pilsoniskās sabiedrības organizāciju un Tiesībsarga pārstāvjiem, ievērojot iestādes neatkarību. Tai arī efektīvi jāizmanto attiecīgās Komisijas Vispārējās rekomendācijas un citi Eiropas Padomes instrumenti, piemēram, Eiropas Padomes Ministru komitejas Ieteikums CM/Rec(2022)16 par naida runas apkarošanu un Eiropas Padomes Ministru komitejas Ieteikums CM/Rec(2024)4 par naida noziegumu apkarošanu.

9. (42. punkts) Komisija rekomendē iestādēm aicināt tādas amatpersonas kā augsta ranga ierēdņi, politiķi un reliģiskie, ekonomikas un kopienu līderi paust tūlītēju, nelokāmu un publisku nostāju pret rasistiskas un pret LGBTI vērstas naida runas izpausmēm un atbildēt uz tām ar spēcīgu argumentējošu un alternatīvu vēstījumu. Šajā saistībā iestādēm ieteikums ņemt vērā Komisijas Vispārējo rekomendāciju Nr. 15 par naida runas apkarošanu un Eiropas Padomes Ministru komitejas Ieteikumu CM/Rec(2022)16 par naida runas apkarošanu.
10. (45. punkts) Komisija rekomendē iestādēm izstrādāt informētības veicināšanas pasākumus personām un personu grupām, pret kurām vērsta naida runa, lai šīs personas informētu par viņu tiesībām un iespēju izmantot tiesiskās aizsardzības līdzekļus kriminālprocesa un citu tiesvedības procesu ceļā. Tāpat tiek rekomendēts nodrošināt, tostarp nepieciešamības gadījumā ar likumdošanas pasākumu palīdzību, lai neviena par naida runu ziņojošā persona nesaskartos ar nelabvēlīgu attieksmi vai sekām šādas ziņošanas vai sūdzības iesniegšanas dēļ un lai pārkāpējiem atkārtota pārkāpuma gadījumā tiktu noteiktas atbilstošas sankcijas, ņemot vērā attiecīgos principus un vadlīnijas, kas ietvertas Komisijas Vispārējā rekomendācijā Nr. 15 par naida runas apkarošanu un Eiropas Padomes Ministru komitejas Ieteikumā CM/Rec(2022)16 par naida runas apkarošanu.
11. (47. punkts) Komisija rekomendē iestādēm, neaizskarot mediju neatkarību, sekmēt un atbalstīt žurnālistu un citu mediju profesionāļu apmācību viņu sākotnējo un regulāro mācību ietvaros, galveno uzmanību pievēršot tam, kā atpazīt naida runu, par to ziņot un uz to reaģēt un kā izvairīties no tās izmantošanas un izplatīšanas, ņemot vērā Eiropas Padomes Ministru komitejas Ieteikumu CM/Rec(2022)16 par naida runas apkarošanu.
12. (56. punkts) Komisija rekomendē iestādēm veikt nepieciešamos pasākumus, lai izstrādātu praktiskas mācības un prasmju pilnveides pasākumus par naida noziegumu (tostarp krimināli sodāmas naida runas) apkarošanu policijas darbiniekiem un citiem krimināltiesību sistēmas pārstāvjiem, sadarbojoties ar Valsts Policijas koledžu un jaunizveidojamo Tieslietu akadēmiju.
13. (64. punkts) Komisija rekomendē iestādēm pastiprināt centienus atbalstīt nenodarbinātos trešo valstu pilsoņus, bēgļus un citas personas, kurām nepieciešama starptautiskā vai pagaidu aizsardzība, lai viņi varētu veiksmīgi integrēties darba tirgū.
14. (73. punkts) Komisija rekomendē iestādēm rūpīgi uzraudzīt un regulāri izvērtēt Plāna romu stratēģiskā ietvara pasākumu īstenošanai 2024.–2027. gadam īstenošanu, sadarbojoties ar vietējām iestādēm, Tiesībsargu, romu kopienas pārstāvjiem un attiecīgajām pilsoniskās sabiedrības organizācijām, kā arī nepieciešamības gadījumā pārskatīt jebkurus projekta parametrus un mērķus, lai sasniegtu paredzēto rezultātu, jo īpaši izglītības, nodarbinātības, mājokļu un veselības aprūpes jomā. Šajā kontekstā iestādēm ieteikums ņemt vērā Eiropas  Padomes Ministru komitejas Ieteikumu CM/Rec(2024)1 par romu un ceļotāju sieviešu un meiteņu līdztiesību.
15. (85. punkts) Komisija rekomendē iestādēm nodrošināt, lai valsts valodas prasmju pārbaudījumi, kas Latvijā dzīvojošajiem Krievijas Federācijas pilsoņiem jākārto, lai formalizētu viņu uzturēšanos, tiktu organizēti, ņemot vērā attiecīgo personu individuālos apstākļus, sniedzot viņiem nepieciešamo atbalstu, atturoties no negatīvas attieksmes veicināšanas pret Latvijā dzīvojošajiem etniskajiem krieviem, kā arī sekmējot integrāciju un iekļaušanos.

[bookmark: _bookmark99]BIBLIOGRĀFISKAIS SARAKSTS

Bibliogrāfiskajā sarakstā norādīti galvenie publicētie avoti, kas izmantoti, analizējot situāciju Latvijā. Tajā nav ietverti visi informācijas avoti, kas bija Komisijas rīcībā šā ziņojuma sagatavošanas laikā.
Eiropas Komisija pret rasismu un neiecietību (ECRI)
1. ECRI (2021a), Secinājumi par to rekomendāciju īstenošanu saistībā ar Latviju, attiecībā uz kurām veicama starpposma pārbaude, CRI(2021)26.
2. ECRI (2019), Piektais ziņojums par Latviju, CRI(2019)1.

